Asetenam Nsɛm: Sɛnea Ɔsɛmpatrɛwfo Bi Nyaa Ɔma Mu Anigye | Ronald Parkin\nKENKAN WƆ Acholi Afrikaans Albanian Amharic Angolan Sign Language Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nRonald J. Parkin anom nsɛm\nBERE a midii mfe 12 no, mihui sɛ mewɔ biribi a ɛsom bo a metumi de ama afoforo. Yɛkɔɔ nhyiam bi, na onua bi bisaa me sɛ mepɛ sɛ mekɔ asɛnka anaa. Ɛwom sɛ na menkɔɔ asɛnka da de, nanso mekae sɛ: “Mɛkɔ.” Yɛkɔɔ asasesin no mu no, ɔmaa me nhomawa ahorow bi a ɛka Onyankopɔn Ahenni ho asɛm. Ɔka kyerɛɛ me sɛ: “Kɔka asɛm no kyerɛ wɔn a wɔwɔ hɔ no, na me nso mɛka akyerɛ wɔn a wɔwɔ ha no.” Ná misuro, nanso mifii ase kɔkaa asɛm no wɔ afie afie. Anwonwasɛm ne sɛ, ankyɛ koraa na nhomawa no nyinaa sae. Nokwasɛm ne sɛ, na nnipa pii ani gye asɛm a mereka no ho.\nWɔwoo me afe 1923 wɔ kurow bi a wɔfrɛ no Chatham a ɛwɔ Kent mantam mu wɔ England. Saa bere no, na nnipa pii ayɛ basaa. Nea enti a ɛte saa ne sɛ, na wɔhwɛ kwan sɛ Ɔko Kɛse no bɛma wiase asetena ayɛ papa, nanso ankosi hwee. Baptist asɔfo nso maa m’awofo abam bui. Wohui sɛ nea na ɛho hia asɔfo no ara ne sɛ wobenya dibea akɛse wɔ asɔre no mu. Midii bɛyɛ mfe nkron no, me maame fii ase kɔɔ baabi a na International Bible Students Association (Bible Asuafo) no hyiam “sua ade.” Ná wɔafa edin Yehowa Adansefo. Onuawa bi ne yɛn a na yɛyɛ mmofra no suaa ade. Ɔde Bible ne The Harp of God nhoma no na ɛkyerɛkyerɛɛ yɛn. Ná m’ani gye nea meresua no ho paa.\nANUANOM A WƆN ANI AFI BOAA ME\nMeyɛ abarimaa no, na m’ani gye ho sɛ mede Onyankopɔn Asɛm no bɛboa nkurɔfo ama wɔanya anidaso. Ɛwom sɛ na me nko ara metaa yɛ afie afie asɛnka de, nanso na me ne afoforo nso kɔ bi, na misuaa nneɛma pii fii wɔn hɔ. Sɛ nhwɛso no, da koro bi na me ne onua bi a n’ani afi te sakre so rekɔka asɛm no wɔ asasesin bi mu. Yesian ɔsɔfo bi ho, na mekae sɛ: “Hwɛ, abirekyi bi na ɔrekɔ no.” Onua no gyinae, na ɔka kyerɛɛ me sɛ yɛntena dua bi so. Afei obisaa me sɛ: “Hena na ɔmaa wo tumi sɛ bu obi atɛn sɛ ɔyɛ abirekyi? Ma yɛn ani nnye sɛ yɛanya hokwan reka asɛmpa no akyerɛ nkurɔfo. Atemmu ho asɛm de, ma yennyaw mma Yehowa.” Misuaa nneɛma pii a ɛma mihui sɛ ɔma mu wɔ anigye saa bere no.—Mat. 25:31-33; Aso. 20:35.\nOnua foforo a n’ani afi kyerɛɛ me sɛ, sɛ yɛpɛ sɛ yehu sɛ ɔma mu wɔ anigye a, ehia sɛ ɛtɔ da a, yɛde ntoboase gyina sɔhwɛ ano. Ná onua no yere mpɛ Yehowa Adansefo asɛm. Bere bi, onua no too nsa frɛɛ me sɛ memmra ne fie mmedidi. Yeduu hɔ no, na ne yere bo afuw paa sɛ ne kunu akɔ asɛnka. Ofii ase totoo nneɛma bi boroo yɛn. Onua no bo amfuw, na mmom ɔsesaa nneɛma a ɔtotoe no kosisii hɔ. Mfe bi akyi no, onyaa ne boasetɔ no so akatua. Ne yere no bɔɔ asu bɛyɛɛ Yehowa Dansefo.\nƆpɛ a na mewɔ sɛ mɛma nkurɔfo anya daakye ho anidaso no mu kɔɔ so yɛɛ den. Enti me ne me maame bɔɔ asu wɔ Dover, March 1940. Britain tuu Germany so sa September 1939. Saa bere no na madi mfe 16 no. June 1940 no, bere a na migyina yɛn fie aboboano no, mihuu asraafo mpempem pii sɛ wogyinagyina lɔre mu retwam a na wɔn werɛ ahow wɔn ho pɔtɔɔ. Ná wɔyɛ asraafo a wɔanya wɔn ti adidi mu wɔ Dunkirk Ɔko no mu. Mehwɛ wɔn anim a, na mihu sɛ wɔn anidaso nyinaa asa. Me yam a, na anka manya wɔn aka Onyankopɔn Ahenni no ho asɛm akyerɛ wɔn. Saa afe no rekɔ n’awiei no, Germany fii ase totoo atopae guu Britain so. Anadwo biara, na mihu sɛ German asraafo de wimhyɛn tu fa baabi a yɛte no. Ná wote atopae a wɔretotow no nnyigyei, na sɛ ɛba saa a, na ehu akyekyere wo. Ade kye na yepue a, yehu sɛ wɔadwiriw afie a ɛwɔ hɔ nyinaa agu. Mibehui paa sɛ m’anidaso nyinaa ne Ahenni no.\nMIFII ASE TUU ME HO MAE\nAsetena a ama m’ani agye paa yi, afe 1941 paa na mifii ase. Ná meyɛ adwuma wɔ Royal Dockyard wɔ Chatham. Ná misua sɛnea wɔyɛ po so hyɛn. Ná ɛyɛ adwuma a obiara ani bere, na na akatua nso wom. Efi bere tenten na na Yehowa asomfo ate ase sɛ ɛnsɛ sɛ Kristofo boa ɔman bi ma wɔko tia ɔman foforo. Eduu afe 1941 no, yehui sɛ ɛnsɛ sɛ yɛyɛ adwuma wɔ baabi a wɔyɛ akode. (Yoh. 18:36) Meyɛɛ m’adwene sɛ megyae m’adwuma no akɔyɛ bere nyinaa som adwuma, efisɛ na wɔreyɛ po ase akohyɛn wɔ baabi a meyɛ adwuma no. Kurow fɛfɛ bi a wɔfrɛ no Cirencester mu na midii kan kɔyɛɛ asɛmpaka adwuma no. Ná saa kurow no wɔ Cotswolds mmepɔw mu.\nBere a midii mfe 18 no, mamfa me ho anhyɛ sraadi mu, enti wɔde me kɔtoo afiase abosome nkron. Bere a edi kan a wɔde me kɔtoo afiase no, metee nka sɛ mayɛ ankonam. Wɔkaa pon no hwee mu pɛ na me ho mmoa nyinaa guanee. Nanso, ankyɛ na afiase ahwɛfo ne nneduafo no fii ase bisabisaa me nea enti a wɔde me aba hɔ, na mede anigye kyerɛkyerɛɛ me gyidi mu kyerɛɛ wɔn.\nWoyii me fii afiase no, wɔma mekɔkaa Leonard Smith * ho ma yɛkaa asɛmpa no wɔ nkurow a ɛwɔ yɛn mantam Kent mu. Efi afe 1944 no, wimhyɛn bɛboro apem a atopae ahyɛ mu ma a nnipa nte mu bɛhwehwee Kent maa atopae no totoe. Europa fã a na Nasifo ako afa no, sɛ wɔde wimhyɛn fi hɔ rebɛtoto atopae wɔ London a, na ɛfa baabi a yɛte no. Wɔtoo atopae a wɔayɛ no sɛ wimhyɛn no din doodlebugs (futukokɔnini). Ná ɛyɛ hu paa, efisɛ sɛ engine no gyae dede yɛ pɛ a, enni gyina koraa, nea wobɛte ara ne bumm, na ahwe fam apae. Ná yɛne abusua bi a emufo yɛ baanum sua Bible no. Ɛtɔ da a, na yɛtena pon bi a wɔde dade ayɛ ase sɛnea ɛbɛyɛ a sɛ dan no dwiriw gu a, ɛrenkum yɛn. Awiei koraa no, saa abusua no mufo nyinaa bɔɔ asu.\nMEKƆKAA ASƐMPA NO WƆ AMANNƆNE\nYɛrebɔ nhyiam bi ho dawuru. Ɛyɛ bere a mifii akwampae adwuma ase wɔ Ireland (ase ha)\nƆko no baa awiei no, mede mfe mmienu kɔyɛɛ akwampae adwuma wɔ Ireland anafo fam. Ná yennim sɛ ɛsono Ireland, ɛnna ɛsono England. Ɛno nti, yɛn de, yɛkɔɔ afie afie, na yɛka kyerɛɛ nkurɔfo sɛ yɛyɛ asɛmpatrɛwfo enti yɛrehwehwɛ dan. Bio nso, yɛkyekyɛɛ yɛn nsɛmma nhoma no wɔ abɔnten so. Nanso, nea na yɛreyɛ wɔ Katolekfo man mu no, sɛɛ na “ɛmfa kwan mu koraa”! Bere a ɔbarima bi kae sɛ obepira yɛn no, mebɔɔ polisini bi amanneɛ. Nea ɔkae ara ne sɛ: “Anka ɔnyɛ mo dɛn?” Ná yennim sɛ asɔfo no wɔ tumi saa. Sɛ obi gye yɛn nhoma no bi a, na wɔma woyi no adi fi adwumam. Wɔma wotuu yɛn fii baabi a na yɛte mpo.\nAnkyɛ koraa na yehui sɛ, sɛ yɛkɔ baabi foforo a, ɛnsɛ sɛ yɛka asɛm no wɔ baabi a yɛte no. Yebehui sɛ ɛyɛ papa sɛ yɛkɔka asɛm no wɔ baabi a ɔsɔfo a ɔwɔ hɔ no nnim yɛn. Ɛno akyi ansa na yɛaka asɛm no akyerɛ wɔn a wɔte bɛn yɛn no. Wɔ Kilkenny no, ɛmfa ho sɛ na nkurɔfo taa hunahuna yɛn no, yɛne aberante bi suaa ade mprɛnsa nnawɔtwe biara. Ná m’ani gye ho paa sɛ mede Bible mu nokware no bɛkyerɛkyerɛ afoforo. Enti mibisaa kwan sɛ mepɛ sɛ mikogye ntetee sɛ ɔsɛmpatrɛwfo wɔ Ɔwɛn Aban Gilead Bible Sukuu.\nPo so hyɛn Sibia mu na yɛtena yɛɛ asɛmpatrɛw adwuma fi afe 1948 kosi 1953 (nifa so)\nYɛde abosome nnum na ɛkɔɔ sukuu no wɔ New York. Yewiei no, wɔde yɛn mu baanan kɔɔ nsupɔw nketewa bi a ɛwɔ Caribbean Po no so. November 1948 no, yɛde po so hyɛn ketewa bi a yɛfrɛ no Sibia a ne tenten yɛ anammɔn 59 (mita 18) fii New York City. Ná mentenaa po so hyɛn mu da, enti na ɛyɛ me dɛ paa. Yɛn mu baako a ne din de Gust Maki no, na onim po so hyɛn ka paa. Ɔkyerɛɛ yɛn sɛnea yɛde po so hyɛn tu kwan ani so kakra. Ɔboaa yɛn ma yehuu sɛnea wɔpagyaw mframatam kɔ soro ne sɛnea wɔde ba fam. Afei nso, ɔkyerɛɛ yɛn sɛnea wɔde kɔmpase yɛ adwuma ne sɛnea wɔdannan ɛhyɛn no bere a mframa a ano yɛ den rebɔ. Ná Gust ho akokwaw, enti otumi de yɛn faa po no so nnafua 30 kosii sɛ yeduu Bahamas. Baabi a na mframa ano yɛ den paa mpo no, otumi de yɛn faa mu.\n‘MONKA ASƐM NO WƆ NSUANO AMAN SO’\nYɛde abosome kakra kaa asɛm no wɔ Bahamas nsupɔw nketewa no so. Ɛno akyi no, yɛde yɛn ani kyerɛɛ Leeward Islands ne Windward Islands. Nsupɔw no tenten bɛyɛ akwansin 500 (kilomita 800). Ɛhyɛ ase fi Virgin Islands a ɛbɛn Puerto Rico no, na ɛkɔ araa kosi beae bi a ɛbɛn Trinidad. Yɛde mfe nnum kaa asɛmpa no wɔ nsupɔw a atew ne ho so. Ná Adansefo nni emu biara so. Ɛtɔ da na yɛde yɛn ti hwe mu a, nnawɔtwe pii twam a na yennyaa krataa biara. Saa ara na na yɛn nso yentumi mfa krataa biara mmena. Nanso, Yehowa asɛm a na yɛreka wɔ nsupɔw no so no maa yɛn ani gyei paa!—Yer. 31:10.\nAnuanom a na wɔte Sibia mu yɛ asɛmpatrɛw adwuma (fi benkum kɔ nifa): Ron Parkin, Dick Ryde, Gust Maki, ne Stanley Carter\nSɛ yekogyina mpoano a, na wɔn a wɔtete nkuraa no ase no ho dwiriw wɔn. Ná wobegyina mpoano hɔ hwɛ nnipa kõ a yɛyɛ. Wɔn mu binom wɔ hɔ a, na wonhuu po so hyɛn anaa oburoni da. Ná supɔw no sofo yɛ nyamesomfo a wɔpɛ nnipa. Saa ara nso na na wonim Bible mu yiye. Ná wɔtaa ma yɛn mpataa, paya, ne nkate. Ɛwom sɛ na kwan a ɛwɔ yɛn hyɛn no mu sua de, nanso emu ara na na yɛda, yɛnoa aduan, na yɛhoro yɛn nneɛma.\nNá yefi yɛn hyɛn no mu kɔ mpoano hɔ kɔka asɛm no kyerɛ nkurɔfo no da mũ nyinaa. Ɛyɛ a na yɛka kyerɛ wɔn sɛ yɛbɛma Bible mu ɔkasa. Sɛ edu anwummere a, na yɛbɔ ɛdɔn a ɛwɔ yɛn hyɛn no mu no. Sɛ nkurɔfo no reba a, na ɛyɛ anika kɛkɛ. Ná akanea a ekurakura wɔn no bubu n’ani te sɛ wim nsoromma wɔ mmepɔw no ho. Ɛtɔ mmere bi a na nnipa bɛyɛ ɔha na ɛba. Ná wobisabisa yɛn nsɛm araa kosi ɔdasum. Ná wɔn ani gye nnwom ho paa, enti na yɛkyerɛw Ahenni nnwom no bi mu nsɛm ma wɔn. Yɛn a na yɛn dodow yɛ baanan no bɔɔ mmɔden too nnwom no, na wɔn nso de wɔn nne gyigyee ho ma ɛyɛɛ dɛ. Yɛn ani gyee saa bere no paa!\nSɛ yewie Bible adesua bi a, na asuafo no bi di yɛn akyi kɔ fie foforo a yɛrekɔ mu no kotie adesua a yɛbɛyɛ wɔ hɔ no nso. Sɛ yedi nnawɔtwe wɔ beae bi a na yɛatutu so. Ná yɛtaa ka kyerɛ anigyefo dodow no ara sɛ wɔne afoforo ntoa adesua no so nkosi sɛ yɛbɛsan aba. Wɔn mu binom de nsi yɛɛ adwuma a yɛde hyɛɛ wɔn nsa no ma ɛyɛɛ fɛ paa.\nƐnnɛ, wɔasisi adan bebree wɔ nsupɔw no pii so ma nsrahwɛfo tumi kɔtena hɔ. Nanso bere a yɛkɔɔ hɔ no de, na nnipa pii nkɔ hɔ. Nea na ɛwɔ hɔ ara ne baka a ani yɛ ahabammono, anhwea, ne mmedua. Anadwo na na yɛtaa fi supɔw baako so kɔ foforo so. Sɛ yɛrekɔ a, na yehu abonsu a wɔredi ahurusi wɔ yɛn hyɛn no ho. Ná nsu no so yɛ dinn. Ná dede a wote ara ne nea yɛn hyɛn no reyɛ. Sɛ bosome no hann tɔ po a ayɛ dinn no so a, na ɛyɛ fɛ paa, na ɛma yehu akyirikyiri.\nYɛde mfe nnum kaa asɛmpa no wɔ nsupɔw no so. Ɛno akyi no, yɛkɔɔ Puerto Rico sɛ yɛrekɔsesa yɛn hyɛn no agye nea engine dodow bi wom. Bere a yeduu hɔ no, mihyiaa onuawa ɔsɛmpatrɛwfo hoɔfɛfo bi a ne din de Maxine Boyd. Metew tɔɔ ne dɔ mu. Ná ɔde nsi aka asɛmpa no fi ne mmofraase. Akyiri yi, ɔkɔyɛɛ asɛmpatrɛw adwuma wɔ Dominican Republic kosii sɛ Katolek aban no pam no fii ɔman no mu afe 1950. Esiane sɛ na meka anuanom a yɛde po so hyɛn ka asɛmpa no ho nti, na bosome baako pɛ na na metumi de atena Puerto Rico. Ná ɛrenkyɛ koraa na yɛasan akɔyɛ asɛnka adwuma wɔ nsupɔw no so. Na na yebedi mfe kakra ansa na yɛasan aba yɛn akyi. Enti mekae wɔ me tirim sɛ, ‘Ronald, sɛ w’ani gye ababaa yi ho a, yɛ no ntɛm.’ Nnawɔtwe mmiɛnsa akyi no, mede too n’anim sɛ mɛware no, na nnawɔtwe nsia akyi no, yɛwaree. Wɔmaa me ne Maxine yɛɛ asɛmpatrɛw adwuma wɔ Puerto Rico. Enti mantena po so hyɛn foforo no mu da.\nAfe 1956 no, mebɛyɛɛ ɔmansin sohwɛfo, na yefii ase srasraa asafo ahorow. Ná anuanom pii yɛ ahiafo, nanso sɛ yɛkɔsra wɔn a, na yɛn ani gye paa. Sɛ nhwɛso no, wɔ akuraa bi a ɛde Potala Pastillo ase no, na Adansefo mmusua mmienu bi wɔ hɔ a wɔwɔ mma pii. Ná mebɔ atɛntɛbɛn de gyigye wɔn ani. Meka kyerɛɛ mmaayewa no baako, Hilda, sɛ ɔmma yɛnkɔ asɛnka. Ɔkae sɛ: “Minyae a anka mɛkɔ, nanso merentumi ne mo nkɔ, efisɛ minni mpaboa.” Yɛtɔɔ mpaboa maa no, na ɔne yɛn kɔɔ asɛnka. Mfe bi akyi, afe 1972 no, me ne Maxine kɔɔ Brooklyn Betel. Onuawa bi a na wawie Gilead Sukuu foforo bekyiaa yɛn. Ná ɔrebɛkɔ Ecuador akɔyɛ asɛmpatrɛw adwuma. Ɔkae sɛ: “Minnye nni sɛ mokae me. Me ne abaayewa a ofi Pastillo a na onni mpaboa no.” Ná ɛyɛ Hilda! Yɛn ani gyei araa ma yesui!\nAfe 1960 no, wɔma yɛkɔyɛɛ adwuma wɔ Puerto Rico baa dwumadibea. Ná ɛwɔ abansoro ketewaa bi so wɔ Santurce, San Juan. Mfiase no, na me ne Lennart Johnson na na ɛyɛ adwuma no fã kɛse no ara. Ɔne ne yere na wɔbɛyɛɛ Yehowa Adansefo a wodi kan wɔ Dominican Republic. Afe 1957 no, wɔde wɔn kɔɔ Puerto Rico. Akyiri yi, Maxine yɛɛ nsɛmma nhoma a nkurɔfo kra ho adwuma. Nnawɔtwe biara, na ɔyɛ bɛboro apem. N’ani gyee adwuma no ho paa, efisɛ na onim sɛ saa nkurɔfo a wɔakra bi no nyinaa nsa bɛka honhom fam aduan.\nM’ani gye Betel som ho paa, efisɛ ɛyɛ atuhoama adwuma. Nanso, ɛwɔ ne haw. Sɛ nhwɛso, afe 1967 no, wɔyɛɛ amanaman ntam nhyiam a edi kan wɔ Puerto Rico. Mihui sɛ adwuma no boro me so. Nathan Knorr baa Puerto Rico. Ɔno na na odi Yehowa Adansefo anim saa bere no. Ɛwom sɛ na mayɛ akwantu ho nhyehyɛe ama asɛmpatrɛwfo a wɔreba nhyiam no de, nanso n’adwene yɛɛ no sɛ mabu m’ani agu nneɛma so. Akyiri yi, ɔkaa m’anim yayaayaw sɛ manhwɛ antoto nneɛma yiye. Na ɔkae sɛ wadi me ho yaw paa. Ná mempɛ sɛ me ne no yiyi nsɛm ano, nanso mihui sɛ ɔne me anni no yiye. Me bo fuwii paa, nanso ankyɛ na migyaee asɛm no mu. Wei nyinaa akyi no, bere foforo a me ne Maxine huu Onua Knorr no, ɔtoo nsa frɛɛ yɛn kɔɔ ne dan mu, na ɔnoaa aduan maa yɛn.\nBere a yɛwɔ Puerto Rico no, na yɛtaa kɔ England kɔsra m’abusuafo. Bere a me ne me maame gyee nokware no, me papa de, wamfa ne ti annye. Nanso, sɛ akasafo a wofi Betel no ba yɛn asafo mu a, na me maame ma wɔtaa bɛtena yɛn fie. Me papa hui sɛ, saa ahwɛfo a wofi Betel no brɛ wɔn ho ase paa. Ná wɔnte sɛ asɔfo a na wɔn ho yɛ no ahi no. Awiei koraa, afe 1962 no, wɔbɔɔ no asu sɛ Yehowa Dansefo.\nMe ne Maxine wɔ Puerto Rico wɔ yɛn aware akyi bere tiaa bi. Afei mfe 50 akyi, afe 2003, yɛrekae yɛn ayeforohyia da\nMe yere a medɔ no, Maxine wui afe 2011. Merehwɛ kwan paa sɛ mɛsan ahu no bio wɔ owusɔre no mu. Ɛbɛyɛ anigye sɛ! Mfe 58 a me ne Maxine tenae no, yehui sɛ Yehowa Adansefo a wɔwɔ Puerto Rico a na wɔn dodow yɛ 650 no anya nkɔanim akodu 26,000! Afei, afe 2013 no, wɔde Puerto Rico baa dwumadibea no kɔkaa United States de no ho. Wɔma mekɔyɛɛ adwuma wɔ Wallkill, New York. Esiane sɛ midii mfe 60 wɔ supɔw no so nti, na mabɛyɛ Puerto Riconi ara ne sa, te sɛ coquí. Coquí yɛ apɔtorɔ bi a ɔtetare nnua ho wɔ Puerto Rico a sɛ edu anwummere a osu ko-kee, ko-kee. Nanso, mɛyɛ no dɛn, na bere aso sɛ mekɔ m’anim.\nMeda so ara de anigye resom Onyankopɔn wɔ Betel. Seesei madi mfe 90 ne akyi. Adwuma a meyɛ ne sɛ mehyɛ Betel abusua no mufo nkuran. Efi bere a mebaa Wallkill no, wɔkyerɛ sɛ anuanom a masra wɔn bɛboro 600. Wɔn a wɔba me nkyɛn no, ɛyɛ a wɔn mu binom pɛ sɛ me ne wɔn bɔ wɔn ankasa anaa wɔn abusua mu nsɛnnennen ho nkɔmmɔ. Afoforo nso bisa nea wɔyɛ a ɛbɛma wɔatumi akɔ so asom wɔ Betel. Wɔn a wɔwaree nkyɛe no, wobegye afotu a ɛbɛboa wɔn ama wɔn aware asɔ. Wɔama ebinom afi Betel rekɔyɛ akwampae adwuma. Mitie wɔn a wɔba me nkyɛn no nyinaa, na sɛ ɛfata a, metaa ka kyerɛ wɔn sɛ: “‘Onyankopɔn dɔ nea ɔtew n’anim ma.’ Enti ma w’ani nnye w’adwuma no ho. Woreyɛ ama Yehowa.”—2 Kor. 9:7.\nSɛ wopɛ sɛ w’ani gye wɔ Betel, anaa baabi foforo biara a wowɔ a, fa w’adwene si nea enti a nea woreyɛ no ho hia so. Adwuma biara a yɛyɛ wɔ Betel no, yɛyɛ ma Onyankopɔn. Ɛboa “akoa nokwafo ne ɔbadwemma” no ma ɔde honhom fam aduan ma anuanom a wɔwɔ wiase nyinaa. (Mat. 24:45) Baabiara a yɛbɛsom Yehowa no, yenya hokwan de yi no ayɛ. Nea ɔbɛka biara, momma yɛmfa anigye nyɛ, efisɛ “Onyankopɔn dɔ nea ɔtew n’anim ma.”\n^ nky. 13 Leonard Smith asetenam nsɛm baa April 15, 2012 Ɔwɛn-Aban mu.


حبقوق 2 NAV - Habakuk 2 ASCB\n1Mɛgyina mʼahwɛeɛ na mawɛn.\nna mahwɛ deɛ ɔbɛka akyerɛ me,\nne mʼanoyie a mede bɛma nkurobɔ yi.\nAwurade Mmuaeɛ Foforɔ\n2Afei, Awurade buaa sɛ,\n“Twerɛ adiyie yi wɔ abopono so\nma emu nna hɔ pefee\nama ɔkenkanfoɔ ate aseɛ.\n3Adiyisɛm no retwɛn hyɛberɛ bi;\nɛka awieeɛ ho asɛm\nna ɛbɛba mu.\nƐwom sɛ ɛrekyɛre deɛ, nanso twɛn,\nɛrenkyɛre, ɛbɛba mu.\n4“Hwɛ, wama ne ho so;\nnanso ɔteneneeni firi gyidie mu bɛnya nkwa.\n5Nokorɛm, nsã ayi no ama\nwayɛ ahantan na ɔnni ahotɔ.\nEsiane sɛ ɔyɛ adifudepɛ sɛ damena\nna ɔte sɛ owuo a hwee mmee no enti\nɔfom aman no nyinaa\nna ɔfa amanfoɔ no nyinaa nnommum.\n6“Nnommumfoɔ yi nyinaa bɛdi ne ho fɛ asere no aka sɛ,\n“ ‘Nnome nka deɛ ɔboaboa korɔnodeɛ ano,\nna ɔnam apoobɔ so nya ne ho!\nYei nkɔ so nkɔsi da bɛn?’\n7Wɔn a wode wɔn ka no bɛsɔre mpofirim so.\nWɔbɛsɔre ama wo ho apopo\nna wɔbɛtwi afa wo so.\n8Esiane sɛ woafo aman bebree enti,\nwɔn a wɔaka no bɛfo wo bi.\nƐfiri sɛ woahwie nnipa mogya agu;\nwoasɛe nsase, nkuropɔn ne wɔn a wɔtete mu.\n9“Nnome nka deɛ ɔde korɔnodeɛ kyekyere ne ɔman,\na ɔyɛ ne pirebuo wɔ sorɔnsorɔmmea,\nsɛdeɛ ɔbɛyi ne ho afiri ɔsɛeɛ mu.\n10Woatu nnipa bebree sɛeɛ ho agyina,\nde agu wo fie anim ase, na wode wo nkwa atwa so.\n11Aboɔ a ɛhyehyɛ afie afasuo mu no bɛteam\nna ɛbɛgyegye wɔ mpunan a wɔahyehyɛ no mu.\n12“Nnome nka deɛ ɔnam mogya hwieguo so kyekyere kuropɔn\nna ɔnam awudie so kyekyere kuro.\n13Asafo Awurade ahyɛ sɛ,\nnnipa no adwumayɛ bɛyɛ ogya a wɔhye.\nAman no brɛ gu kwa. 14Na Awurade animuonyam ho nimdeɛ bɛhyɛ asase nyinaa ma,\nsɛdeɛ nsuo hyɛ ɛpo ma no.\n15“Due! Wo a woma wo mfɛfoɔ nsã,\nWohwie ma wɔnom kɔsi sɛ wɔbɛboro,\nna afei woahwɛ wɔn adagya.\n16Worennya animuonyam biara. Wʼani bɛwu.\nAfei aduru wo so. Nom na tɔ ntintan.\nKuruwa a ɛfiri Awurade nsa nifa reba wo so,\nAniwuo bɛkata wʼanimuonyam so\n17Awurukasɛm a wode adi Lebanon no bɛmene wo,\nɔsɛeɛ a wosɛee mmoa nso bɛbɔ wo hu.\nWoaka nnipa mogya agu;\nwoasɛe nsase, nkuropɔn ne nnipa a wɔwɔ mu.\n18“Ɛdeɛn mfasodeɛ na monya firi ahoni a onipa ayɛ mu?\nAnaa nsɛsodeɛ a ɛkyerɛkyerɛ atorɔ?\nDeɛ ɔyɛ ohoni no de ne ho to ɔno ankasa nsa ano adwuma so;\nna ɔyɛ anyame a wɔntumi nkasa.\n19Nnome nka deɛ ɔka kyerɛ dua sɛ, ‘Nya nkwa!’\nAnaa ɔka kyerɛ ɛboɔ a ɛnni nkwa sɛ, ‘Nyane!’\nƐbɛtumi ama akwankyerɛ?\nWɔde sika kɔkɔɔ ne dwetɛ adura ho;\nnanso ahomeɛ nni mu.”\n20Nanso Awurade wɔ nʼasɔrefie kronkron mu.\nMomma asase nyinaa nyɛ komm wɔ nʼanim.\nASCB : Habakuk 2


Ebrei 7 PEV - Hebrifoɔ 7 ASCB\n1Na saa Melkisedek yi yɛ Salemhene, ɛnna ɔsane yɛ Ɔsorosoro Onyankopɔn ɔsɔfoɔ. Ɛberɛ a Abraham firi ɔko a ɔkumm ahemfo ano reba no, Melkisedek hyiaa no hyiraa no. 2Abraham maa no nʼasadeɛ no mu nkyɛmu edu mu baako. Melkisedek din no nkyerɛaseɛ a ɛdi ɛkan no ne Tenenee Ɔhene. Esiane sɛ na ɔyɛ Salemhene no enti, wɔkyerɛɛ ne din no ase sɛ Asomdwoeɛhene. 3Obi nnim Melkisedek agya, ne maame, ne ne mpanimfoɔ ho asɛm. Saa ara nso na obi nnim nʼawoɔ ne ne owuo nso ho asɛm. Ɔsɛ Onyankopɔn Ba, na ɔda so yɛ ɔsɔfoɔ daadaa.\n4Yei di ho adanseɛ sɛ na ɔyɛ onipa kɛseɛ a Agya Abraham mpo tumi ma no nʼasadeɛ mu nkyɛmu edu mu baako. 5Nanso, Lewi asefoɔ a wɔyɛ asɔfoɔ no Mmara na ɛhyɛ wɔn sɛ wɔnnye nkyɛmu edu mu baako mfiri wɔn ara wɔn nkurɔfoɔ Israelfoɔ nkyɛn a wɔn nso yɛ Abraham asefoɔ no. 6Melkisedek nyɛ Lewi aseni, nanso ɔgyee nkyɛmu edu mu baako firii Abraham nkyɛn hyiraa no maa ɔnyaa Onyankopɔn bɔhyɛ no. 7Akyinnyeɛ biara nni ho sɛ deɛ ɔma nhyira so sene deɛ ɔgye nhyira. 8Wɔde nnipa akatua nkyɛmu edu mu baako ma asɔfoɔ, nanso asɔfoɔ yi nyinaa wu, gye Melkisedek a Atwerɛsɛm no ka sɛ ɔte ase. 9Enti, nokorɛm, Abraham tuaa nkyɛmu edu no, Lewi a nʼasefoɔ gye nkyɛmu edu no nso nam Abraham so tuaa bi maa Melkisedek. 10Na wɔnwoo Lewi, nanso ɛsiane sɛ na ɔhyɛ ne nana Abraham mu saa ɛberɛ no a Melkisedek hyiaa no no enti na ɔtuaeɛ.\n11Ɛnam Lewi asɔfodie so enti na wɔde Mmara no maa Israelfoɔ. Ɛno enti sɛ Lewifoɔ asɔfodie no tumi de pɛyɛ brɛ nnipa a, anka ɛho nhia sɛ wɔbɛfa ɔsɔfoɔ foforɔ bi sɛ Melkisedek a ɔmfiri Aaron abusua mu. 12Sɛ ɛba sɛ asɔfodie no sesa a, ɛma ɛho mmara no nso sesa. 13Nanso, yɛn Awurade a wɔka saa asɛm yi nyinaa fa ne ho no firi abusua foforɔ mu. Ne busuani biara nnii ɔsɔfoɔ wɔ afɔrebukyia ho da. 14Ɛyɛ sɛnnahɔ sɛ wɔwoo no too Yuda abusua mu, na Mose kaa asɔfoɔ ho asɛm no nso, wammɔ nʼabusua din da. 15Asɛm no da ne ho adi pefee, ɛfiri sɛ, ɔsɔfoɔ foforɔ bi aba a ɔte sɛ Melkisedek. 16Ɔno deɛ, ɛnnam onipa mmara so na wɔhyɛɛ no ɔsɔfoɔ, na mmom wɔnam nkwa a ɛnni awieeɛ tumi so na ɛyɛɛ no ɔsɔfoɔ. 17Atwerɛsɛm no ka sɛ,\n18Wɔato mmara dada no atwene, ɛfiri sɛ, sintɔ bi wɔ mmara no mu, na ɛho nni mfasoɔ nso. 19Ɛno enti, Mose Mmara no antumi amma biribiara anyɛ pɛ. Nanso wɔde anidasoɔ pa bi a yɛnam so bɛn Onyankopɔn aba.\n20Ɛno akyi, Onyankopɔn ntam abɛka ho. Ɛberɛ a ɔhyɛɛ Aaron asefoɔ asɔfoɔ no na ntam a ɛte saa nni hɔ. 21Yesu deɛ, ɔnam ntam so bɛyɛɛ ɔsɔfoɔ ɛberɛ a Onyankopɔn ka kyerɛɛ no sɛ,\nna ɔrensesa nʼadwene:\n‘Wobɛyɛ ɔsɔfoɔ daa nyinaa.’ ”\n22Saa ntam yi enti, Yesu gyina mu ma yɛn, na ɛma yɛne Onyankopɔn apam no di mu.\n23Nsonsonoeɛ foforɔ bi nso wɔ hɔ. Na saa asɔfoɔ no dɔɔso, ɛfiri sɛ, na wɔwuwu a wɔntumi ntoa wɔn adwuma so. 24Nanso, Yesu deɛ, ɔwɔ hɔ daa na nʼasɔfodwuma no nso, obi ntoa so mma no. 25Enti, ɔtumi gye wɔn a wɔnam ne so ba Onyankopɔn nkyɛn no ɛnnɛ ne daa, ɛfiri sɛ, ɔte hɔ daa srɛ Onyankopɔn ma wɔn.\n26Yesu ne Ɔsɔfopanin a ɔboa yɛn wɔ yɛn ahiasɛm mu. Ɔyɛ kronkron. Ɔnni mfomsoɔ biara wɔ ne mu, na ɔnyɛ bɔne. Wɔate no afiri nnebɔneyɛfoɔ ho na wɔapagya no aboro ɔsoro so. 27Ɔnte sɛ asɔfoɔ mpanin a aka no a, daa afɔrebɔ a ɔbɔ no kane no ɔbɔ wɔ ne bɔne a wayɛ ho ansa na afei, wabɔ afoforɔ deɛ no. Ɔbɔɔ afɔdeɛ baako pɛ a ɔde ne ho na ɛbɔeɛ. 28Mose Mmara no yi nnipa a wɔmfata ma wɔyɛ asɔfoɔ mpanin, nanso Onyankopɔn bɔ a ɔde ntam kaa ho no a ɛtaa Mmara no akyi no, yii Ɔba no a ɔyɛ pɛ daa nyinaa no.\nASCB : Hebrifoɔ 7


Matej 7 CRO – Mateo 7 AKCB | Biblica\nMatej 7 CRO – Mateo 7 AKCB\n1“Mummmu ntɛn, na afoforo ammu mo ntɛn. 2Nea mode yɛ afoforo no, ɛno ara na wɔde bɛyɛ mo.\n3“Adɛn na woma dua ntɛtɛ a ɛda wo nua ani so no haw wo, bere a mpuran a ɛda wo de so no mfa wo ho? 4Ɛbɛyɛ dɛn na woatumi aka akyerɛ wo nua se, ‘Ma minyi ntɛtɛ a ɛda wʼani so no mma wo,’ bere a mpuran da wʼani so daa. 5Nyaatwomni! Di kan yi mpuran a ɛda wʼankasa ani so no ansa na woatumi ahu ntɛtɛ a ɛda wo nua ani so no yiye na woayi ama no.\n6“Mommfa nea ɛho tew mma akraman. Saa ara nso na monntow mo nhene pa ngu mprako anim! Wobetiatia so, na wɔadan wɔn ho atow ahyɛ mo so.\n7“Mummisa, na wɔbɛma mo; monhwehwɛ, na mubehu; mompem, na wobebue mo. 8Na obiara a obisa no, onya. Obiara a ɔhwehwɛ no, ohu; na nea ɔpem no, wobue no.\n9“Na hena na ne ba bisa no brodo a ɔbɛma no ɔbo? 10Anaasɛ obisa no nsumnam a ɔbɛma no ɔwɔ? Ɛremma saa da! 11Na sɛ mo a moyɛ abɔnefo mpo nim sɛnea moma mo mma nnepa a, ɛbɛyɛ dɛn na mo Agya a ɔwɔ ɔsoro no mfa nnepa mma ne mma wɔn a wobisa no no? 12Enti sɛnea mmara no ne adiyifo no ka no, ade biara a mopɛ sɛ nnipa nyɛ mma mo no, mo nso monyɛ mma wɔn saa ara.\nƆpon Ne Ɔkwan Hiahiaa No\n13“Ɔkwan teateaa no nko ara so na wubetumi afa akɔ ɔsoro! Ɔkwan a ɛkɔ ɔbonsam kurom no trɛw, na nʼapon nso mu bae ma nnipadɔm a wɔfa so kɔ ɔsɛe mu. 14Ɔpon a wowura mu de kɔ nkwa mu no yɛ hiahiaa na ɔkwan a wɔfa so no nso yɛ teateaa, na nnipa kakraa bi na wohu fa so.\n15“Monhwɛ mo ho yiye wɔ atoro akyerɛkyerɛfo a wɔba mo nkyɛn ahobrɛase mu sɛ nguan, nanso wɔyɛ mpataku a wonya mo a, wɔbɛtetew mo pasaa no ho. 16Wɔn nneyɛe na mode behu wɔn, sɛnea mutumi de dua bi aba hu dua ko a ɛyɛ no. Worentumi ntew bobe wɔ nsɔe so; saa ara nso na worentumi ntew borɔdɔma wɔ nnɛnkyɛnse so. 17Dua a ɛwɔ nnyinaso pa no tumi sow aba pa; na dua a enni nnyinaso pa no nso sow aba bɔne. 18Dua pa ntumi nsow aba bɔne; saa ara nso na dua bɔne ntumi nsow aba pa. 19Dua biara a ɛnsow aba pa no, wotwa de gu gya mu hyew no. 20Onipa nneyɛe na ɛma wohu ne suban.\n21“Ɛnyɛ obiara a ɔbɔ me din ‘Awurade, Awurade’ no na ɔbɛkɔ ɔsoro ahemman mu. 22Atemmu da no, nnipa pii bɛka akyerɛ me se, ‘Awurade, yɛkaa wo ho asɛm kyerɛɛ afoforo. Yɛnam wo din nso so tuu ahonhommɔne, san yɛɛ anwonwade, ahorow.’ 23Na mabua wɔn se, ‘Minnim mo da. Mumfi me so nkɔ, nnebɔneyɛfo!’\n24“Wɔn a wotie nea meka, na wodi so no te sɛ onyansafo a osi ne dan si ɔbotan so. 25Osu tɔe, na osuframa bɔe, na nsu yirii, na emu biara kaa ɔdan no nanso ammu da, efisɛ wosi sii ɔbotan so. 26Nanso wɔn a wotie nea meka na wonni so no te sɛ ɔkwasea bi a osii ne dan sii nwea so. 27Osu tɔe, na osuframa bɔe, na nsu yirii, na emu biara kaa ɔdan no. Na edwiriw guu fam, bubuu pasaa.”\n28Yesu asɛnka no maa nnipadɔm a wotiee no no nyinaa ho dwiriw wɔn, 29efisɛ ɔkyerɛkyerɛɛ te sɛ obi a okura tumi, na ne nkyerɛkyerɛ no nte sɛ nea Kyerɛwsɛm no akyerɛkyerɛfo no kyerɛ no.\nAKCB : Mateo 7


عاموس 2 NAV - Amos 2 ASCB\n1Deɛ Awurade seɛ nie:\nƆhyee Edomhene nnompe,\nma ɛdanee nsõ.\nna ahye Keriot aban.\nMoab bɛhwe ase wɔ hooyɛ,\nɔko nteateamu ne totorobɛnto nnyegyeeɛ mu.\n3Mɛsɛe ne sodifoɔ\n4Deɛ Awurade seɛ nie:\nna wɔanni nʼahyɛdeɛ so\nɛfiri sɛ atorɔ anyame no\nama wɔafom ɛkwan no,\nanyame a wɔn nananom dii akyire no.\nna ahye Yerusalem aban.”\nWɔtɔn ateneneefoɔ de gye dwetɛ,\nne ahiafoɔ de gye mpaboa.\n7Wɔtiatia ahiafoɔ so\nte sɛ deɛ wɔyɛ fam mfuturo\nna wɔma atɛntenenee bɔ mmɔborɔwafoɔ.\nAgya ne ne ba ne ɔbaa baako da\n8Wɔdeda afɔrebukyia biara ho\nwɔ wɔn awowa ntoma so.\nWɔ wɔn anyame efie no mu no\nwɔnom nsã a wɔagye sɛ mmaratodeɛ.\n9“Mesɛee Amorifoɔ no wɔ wɔn anim,\nɛwom sɛ wɔware te sɛ ntweneduro.\nMesɛee nʼaba wɔ ne soro,\nne ne nhini wɔ nʼase.\n10Meyii wo firii Misraim,\nna medii wʼanim mfirinhyia aduanan wɔ ɛserɛ so\nsɛdeɛ mede Amorifoɔ asase bɛma wo.\n11Meyiyii mo mmammarima no bi yɛɛ wɔn adiyifoɔ,\nne mo mmeranteɛ binom sɛ Nasarefoɔ.\nNa ɛnte saa anaa, Israelfoɔ?”\nDeɛ Awurade bisa nie.\n12“Nanso momaa Nasarefoɔ no nom nsã\nna mohyɛɛ adiyifoɔ no sɛ wɔnnhyɛ nkɔm.\n13“Na afei, mɛdwerɛ mo\nsɛdeɛ teaseɛnam a aduane ayɛ no ma mia asase no.\n14Ahoɔherɛfoɔ rentumi nnwane.\nAhoɔdenfoɔ rennya ahoɔden,\nna akofoɔ rennya ne ho ntete.\n15Agyantofoɔ rentumi nnyina deɛ ɔgyina.\nAsraafoɔ ahoɔherɛfoɔ rentumi nnwane,\nna pɔnkɔsotefoɔ rentumi mpere ne nkwa.\n16Mpo akofoɔ akokoɔdurufoɔ\nde adagya bɛdwane wɔ saa da no,”\nASCB : Amos 2


Luka 15 NA-TWI - Oguan a ɔyerae no - Da bi towgyefo ne - Bible Gateway\nLuka 14Luka 16\nLuka 15 Nkwa Asem (NA-TWI)\nOguan a ɔyerae no\n15 Da bi towgyefo ne nnebɔneyɛfo pii baa Yesu nkyɛn betiee no. 2 Farisifo ne mmara no akyerɛkyerɛfo no huu eyi no, wonwiinwii kae se, “Saa ɔbarima yi gye nnebɔneyɛfo san ne wɔn to nsa didi.” 3 Saa asɛm a wɔkae no ma obuu wɔn bɛ bi se, 4 “Mo mu hena na sɛ ɔwɔ nguan ɔha na wɔn mu baako yera a, ɔrennyaw aduɔkron akron no hɔ nkokyinkyin sare so nhwehwɛ nea wayera no kosi sɛ obehu no? 5 Na sɛ ohu no a, ɔde no abɔ ne kɔn ho, de anigye de no aba. 6 Na sɛ odu fie a, wafrɛfrɛ ne nnamfo ne n’afipamfo nyinaa aka akyerɛ wɔn se, ‘Momma yennye yɛn ani, efisɛ, mahu me guan a ɔyerae no.\n7 “Saa ara nso na sɛ ɔdebɔneyɛfo baako sakra n’adwene a, ɔsorofo nyinaa ani gye sen sɛ atreneefo aduɔkron akron wɔ hɔ a adwensakra ho nhia wɔn no’.\n8 “Anaasɛ ɔbea bɛn na sɛ ne sika mpɔw du mu baako yera a, ɔrensɔ kanea, mprapra ne dan mu, nhwehwɛ kosi sɛ obehu? 9 Na sɛ ohu a, ɔremfrɛfrɛ ne nnamfo ne n’afipamfo nyinaa nka nkyerɛ wɔn se, ‘Momma yɛn ani nnye, efisɛ, mahu me sika mpɔw a ɛyerae no?’ 10 Saa ara nso na sɛ ɔdebɔneyɛfo baako sakra n’adwene a, Onyankopɔn abɔfo ani gye ara ne no.”\n11 Yesu san buu wɔn ɔyera ho bɛ bi se, “Ɔbarima bi wɔ hɔ a na ɔwɔ mmabarima baanu. 12 Wɔn mu akumaa no ka kyerɛɛ n’agya se, ‘M’agya, fa me kyɛfa a mewɔ wɔ w’agyapade mu no ma me!’ Ɔbarima no kyɛɛ n’agyapade mu de ne ba no kyɛfa maa no.\n13 “Nna tiaa bi akyi no, ne ba kumaa yi boaboaa n’ahode nyinaa ano tuu kwan kɔɔ akyirikyiri asase bi so kɔbɔɔ ahohwi, hweree n’ahode nyinaa. 14 Ɛno akyi no, ɔkɔm kɛse bi baa asase no so maa ne ho kyeree no. 15 Ɛbaa saa no, ɔde ne ho kɔdan kuromani bi a, ɔma ɔkɔhwɛɛ ne mprako so. 16 Ɔwɔ hɔ no, ɔkɔm dee no maa ne kɔn dɔe sɛ anka obenya aduan a mprako no di no bi mpo adi, nanso, wannya.\n17 “N’ani baa ne ho so no, ɔkae se, ‘Apaafo a wɔwɔ m’agya fi didi, mee ma ebi ka ma wɔtow gu. Adɛn na mete ha na ɔkɔm rekum me yi! 18 Mɛsɔre makɔ m’agya nkyɛn na maka makyerɛ no se, ‘Agya, mayɛ ɔsoro ne wo bɔne, 19 na memfata sɛ wɔfrɛ me wo ba bio; fa me yɛ w’apaafo no mu baako.’\n20 “Osiim sɛ ɔresan aba n’agya nkyɛn. Ɔnam kwan so akyirikyiri reba no, n’agya no huu no, enti ɔde ayamhyehye yɛɛ ntɛm kohyiaa no, bam no, yɛɛ no atuu.\n21 “Aberante yi ka kyerɛɛ n’agya no se, ‘Agya, mayɛ ɔsoro ne wo bɔne, na memfata sɛ wofrɛ me wo ba bio.’\n22 “N’ano ansi koraa na n’agya no frɛɛ n’asomfo ka kyerɛɛ wɔn se, ‘Monka mo ho nkɔfa ntama pa mmefura no na monhyɛ no pɛtea ne mpaboa a ɛyɛ fɛ. 23 Afei munkokum nantwi ba a wadɔ srade no mfa nyɛ aduan, na yennidi, nnom, nnye yɛn ani, 24 efisɛ, na misusuw sɛ meba yi awu, sɛ nso na ɔte ase; ɔyerae, nanso wasan aba.’ Wofitii ase gyee wɔn ani.\n25 “Ne ba panyin a na ofi afum reba no duu afikyiri no, ɔtee nnwonto ne ahurusidi wɔ fie hɔ. 26 Ɛno nti ɔfrɛɛ asomfo no mu baako bisaa no nea ɛrekɔ so wɔ fie hɔ. 27 Ɔsomfo no ka kyerɛɛ no se, ‘Wo nua no asan aba a biribiara anyɛ no enti, w’agya akum nantwi ba a wadɔ srade no ama no.’\n28 “Ɔtee saa asɛm yi no, ne bo fuwii enti ɔyɛɛ n’adwene sɛ ɔrenkɔ fie hɔ. N’agya tee saa asɛm yi no, ofii adi baa ne nkyɛn bɛkorɔkorɔɔ no. 29 Ne ba no de awerɛhow buaa no se, ‘M’agya, masom wo mfe dodow yi nyinaa a nea wobɛka biara mitie, nanso wommaa me oguan ba mpo da sɛ minkum na me ne me nnamfonom mfa nnye yɛn ani. 30 Nanso wo ba a ɔkɔbɔɔ ahwohwi no bae yi de, woakum nantwi ba a wadɔ srade no ama no.’\n31 “N’agya buaa no se, ‘Me ba, me ne wo na ɛte ha.Biribiara a mewɔ nso, yɛ wo dea. 32 Ɛsɛ sɛ yegye yɛn ani, efisɛ, na misusuw sɛ wo nua yi awu, sɛ nso na ɔte ase; ɔyerae, nanso wasan aba.’“


Nnwom 105 NA-TWI - Onyankopɔn ne ne nkurɔfo - Monna - Bible Gateway\nNnwom 104Nnwom 106\nNnwom 105 Nkwa Asem (NA-TWI)\n105 Monna Awurade ase; monna ne kɛseyɛ adi. Ka nea wayɛ kyerɛ aman. 2 Monto ayeyi nnwom mma Awurade! Monka anwonwade a wayɛ no nkyerɛ. 3 Momma mo ani nnye sɛ yɛyɛ ne de. Momma wɔn a wɔsom no no nyinaa ho nsɛpɛw wɔn. 4 Monkɔ Awurade nkyɛn na ɔmmoa mo na monkɔ so nsom na daa.


Ebɛn Asɛmpa na Ɔwɔ Hɔ a Ɔfa Nyamesom Ho? | Asɛmpa\n1. Aso ɔsom nyina ye?\nNyimpa a wɔwɔ akoma pa wɔ ɔsom ahorow nyina mu. Ɔyɛ asɛmpa dɛ Nyankopɔn hu nyimpa a wɔtse dɛm no nyina na ɔdwen hɔn ho. Naaso dza ɔyɛ awerɛhow nye dɛ, ewudzisɛm pii na akɔ do wɔ nyamesom dzin mu. (2 Corinthfo 4:3, 4; 11:13-15) Nsɛm ho amandzɛɛbɔ kyerɛ dɛ, ɔsom binom dze hɔn ho ahyehyɛ ewudzi mu, wɔatɔr mbusua ase, wɔayɛ mbofra ayaayaadze na wɔdze nda ho nsɛm atseetsee hɔn. Iyi ma nyimpa a wɔwɔ akoma pa na wɔwɔ Nyankopɔn mu gyedzi no dzi awerɛhow!—Kenkan Matthew 24:3-5, 11, 12.\nNokwar som mufo hyɛ Nyankopɔn enyimnyam naaso ator som dze, wɔnnyɛ dza ɔsɔ n’enyi. Ator som kyerɛkyerɛ nsɛm a onnyi Bible no mu. Nkyerɛkyerɛ no mu bi nye nsɛm a wɔkã fa Nyankopɔn na ewufo ho a ɔnnyɛ nokwar no. Naaso Jehovah pɛ dɛ nyimpa hu no ho nokwasɛm.—Kenkan Ezekiel 18:4; 1 Timothy 2:3-5.\n2. Ebɛn asɛmpa na ɔwɔ hɔ a ɔfa nyamesom ho?\nDza ɔyɛ enyigye no, ɔsom ahorow a wɔkyerɛ dɛ wɔdɔ Nyankopɔn naaso nokwasɛm nye dɛ wɔdɔ Satan no wiadze yi no, nnkotum adaadaa Nyankopɔn. (James 4:4) Nyankopɔn n’Asɛm frɛ ator som nyina dɛ “Babylon Kɛse” no. Nna Babylon yɛ tsetse kurow a hɔ na ator som hyɛɛ ase wɔ Noah Nsuyirii no ekyir. Ɔnnkɛkyɛr, Nyankopɔn bɛsɛɛ ɔsom a wɔdaadaa na wɔhyɛ adasamba do no nyina efi hɔ prɛko pɛr.—Kenkan Nyikyerɛ 17:1, 2, 5, 16, 17; 18:8.\nAsɛmpa pii wɔ hɔ. Jehovah no werɛ mmfiir nyimpa a wɔwɔ akoma pa a wɔapetse ator som mu wɔ wiadze nyinara mu no. Ɔrekyerɛkyerɛ hɔn nokwar no ma wɔaakã abɔ mu wɔ koryɛ mu.—Kenkan Micah 4:2, 5.\n3. Ebɛnadze na ɔsɛ dɛ nyimpa a wɔwɔ akoma pa no yɛ?\nNokwar som rekã nyimpa abɔ mu wɔ koryɛ mu\nJehovah dwen hɔn a wɔdɔ nokwar no na wɔyɛ ndzepa no ho. Ɔkã kyerɛ hɔn wɔ enyiber do dɛ womfi ator som mu. Nyimpa a wɔdɔ Nyankopɔn no wɔ ɔpɛ dɛ wɔbɛyɛ nsesã mbrɛ ɔbɛyɛ a wɔbɔsɔ n’enyi.—Kenkan Nyikyerɛ 18:4.\nBer a nyimpa a wɔwɔ akoma pa tsee asɛmpa no fii asomafo no nkyɛn wɔ mfeha a odzi kan no mu no, wɔdze enyigye gyee asɛm no. Jehovah asɛm a wosũae no maa wɔsesãa hɔn abrabɔ. Iyi maa wonyaa asetsena a enyigye na enyidado wɔ mu. Wɔayɛ nhwɛdo papa ama hɛn osiandɛ wɔdze Jehovah dzii kan wɔ hɔn asetsena mu ber a wotsiee asɛmpa no.—Kenkan 1 Thessalonicafo 1:8, 9; 2:13.\nHɔn a woefi ator som mu no, Jehovah gye hɔn ba n’ebusua a no mufo yɛ n’asomfo no mu. Sɛ egye nsa a Jehovah fi enyigye mu to frɛ wo no to mu a, ebɛyɛ ne nyɛnko, ebɛba abɛkã n’ebusua a no mufo dodɔ hɔnho no ho, na ibenya onnyiewiei nkwa.—Kenkan Mark 10:29, 30; 2 Corinthfo 6:17, 18.\n4. Nyankopɔn besi dɛn dze enyigye aba asaase nyina do?\nAtsɛmbu a ɔreba ator som do no yɛ asɛmpa. Nyimpa nyina bɛgye hɔnho efi nhyɛdo ase. Ator som nnkotum adaadaa na ɔaakyekyɛ nyimpa mu bio ara da. Nyimpa nyina bɔbɔ mu dze koryɛ asom nokwar Nyankopɔn kortsee no.—Kenkan Nyikyerɛ 18:20, 21; 21:3, 4.\nSi Gyinae dɛ Ebɔsom Nyankopɔn Wɔ Nokwar Mu\nSɛ erekã wo gyedzi ho asɛm akyerɛ afofor a, ebɛn nsɛndzendzen na ibia ibehyia? Ibesi dɛn akã wo gyedzi ho asɛm akyerɛ afofor a ennkɛhyɛ hɔn ebufuw?\nFa mona Fa mona Ebɛn Asɛmpa na Ɔwɔ Hɔ a Ɔfa Nyamesom Ho?


So wopɛ sɛ woyɛ nhwehwɛmu bi na wunya Bible mu nimdeɛ pii? So wopɛ sɛ wunya kyerɛwsɛm anaa onipa bi, beae, anaa ade pɔtee bi a wɔaka ho asɛm wɔ Bible mu ho nsɛm pii? Anaa aba w’adwenem da sɛ Onyankopɔn Asɛm no betumi aboa wo ma woanya wo haw bi ano aduru? Sɛ ɛte saa a, wubetumi akɔyɛ nhwehwɛmu wɔ nhomakorabea a ɛwɔ Ahenni Asa so no.\nYenya nneɛma a ɛboa ma yɛyɛ nhwehwɛmu wɔ hɔ. Ebetumi aba sɛ wunni Bible ho nhoma ahorow a ɛwɔ wo kasa mu a Yehowa Adansefo atintim no nyinaa bi. Nanso, nhoma a wɔatintim no nnansa yi no mu dodow no ara bi wɔ nhomakorabea a ɛwɔ Ahenni Asa so no. Ebia wubenya Bible nkyerɛase ahorow, nsɛm asekyerɛ nhoma a edi mũ, ne nneɛma foforo a yɛde yɛ nhwehwɛmu wɔ hɔ. Wubetumi akɔyɛ nhwehwɛmu wɔ nhomakorabea hɔ bere a asafo nhyiam nnya mfii ase ne bere a yɛapɔn. Sɛ kɔmputa wɔ hɔ a, wubetumi anya Watchtower Library wɔ so. Eyi yɛ kɔmputa dwumadi a yɛn nhoma ahorow pii wɔ so, na ɔfã bi wɔ hɔ a ɛma nhwehwɛmu yɛ mmerɛw a wubetumi de ahwehwɛ asɛm bi, asɛmfua, anaa kyerɛwsɛm bi.\nƐboa wɔn a wɔyɛ Teokrase Ɔsom Sukuu dwumadi no. Sɛ wo din wɔ sukuu no mu a, nhomakorabea a ɛwɔ Ahenni Asa so no betumi aboa wo yiye bere a woresiesie wo dwumadi no. Sukuu sohwɛfo no na ɔhwɛ nhomakorabea no so. Ɔno na ɔhwɛ ma wɔde nhoma a aba foforo no bi gu hɔ na ɔhwɛ ma wɔhyehyɛ no kama. Ɔno anaa nea ɔne wo sua Bible no betumi akyerɛ wo sɛnea wubetumi anya nsɛm a wuhia no. Nanso, ɛnsɛ sɛ wofa nhoma biara fi nhomakorabea a ɛwɔ Ahenni Asa so no. Nokwasɛm ne sɛ, ɛsɛ sɛ yɛhwɛ nhoma ahorow no yiye, na ɛnsɛ sɛ yɛkyerɛkyerɛw mu.\nBible ka sɛ, sɛ yebenya “Onyankopɔn ho nimdeɛ” a, ɛsɛ sɛ yefi yɛn pɛ mu hwehwɛ nimdeɛ te “sɛ akorade a ahintaw.” (Mmebusɛm 2:1-5) Nhomakorabea a ɛwɔ Ahenni Asa so no betumi aboa wo ma woafi ase ahwehwɛ nimdeɛ.\nNneɛma a yɛde yɛ nhwehwɛmu bɛn na ɛwɔ nhomakorabea a ɛwɔ Ahenni Asa so?\nHenanom na wobetumi aboa wo ma wode nhomakorabea no adi dwuma yiye?\nSɛ wopɛ sɛ wufi ase hyehyɛ w’ankasa nhomakorabea a, kɔ baabi a wogye nhoma no kɔhwɛ nhoma a wubetumi anya bi wɔ hɔ. Nea ɔne wo sua Bible no betumi akyerɛ wo nhoma ahorow a wubetumi agye de afi ase.\nWobɛyɛ Dɛn Atumi Anya Nhomakorabea a Ɛwɔ Ahenni Asa so no so Mfaso?


29 “Afei nea ɛbɛyɛ na wɔatumi asom sɛ asɔfo wɔ m’anim no, yɛ eyi fa tew wɔn ho: Fa nantwinini kumaa biako ne adwennini+ abien a wɔte apɔw,+ 2 na fa awisiam muhumuhu yɛ paanoo a mmɔkaw nnim, na fa ngo fra esiam no bi yɛ paanoo a ɛte sɛ kawa a mmɔkaw nnim. Afei yɛ paanoo ntraantraa a mmɔkaw nnim na fa ngo sra ho.+ 3 Fa gu kɛntɛn+ mu na fa ka nantwinini ne adwennini abien no ho bra. 4 “Afei fa Aaron ne ne mma no bra ahyiae ntamadan no ano,+ na fa nsu guare wɔn.+ 5 Fa atade+ tenten no ne nsasin no ne nguguso no ne nkatabo no hyɛ Aaron, na fa abɔso a ɛwɔ nkatabo no ho no bɔ ne mu.+ 6 Afei fa abotiten no bɔ ne ti na fa ahosohyira sɛnkyerɛnne kronkron no bɔ abotiten no anim.+ 7 Wuwie a, hwie ɔsrango+ gu ne mpampam fa sra no+ sɛ ɔsɔfo. 8 “Fa ne mma no nso bra, na fa ntade no hyehyɛ wɔn.+ 9 Fa abomu no bobɔ wɔn mu, Aaron ne ne mma no nyinaa, na fa abotiri no nso bobɔ wɔn. Na ɛnyɛ ahyɛde sɛ asɔfodi no bɛtena wɔn fie daa.+ Enti ma Aaron ne ne mma tumi.*+ 10 “Afei fa nantwi no bra ahyiae ntamadan no anim na Aaron ne ne mma no mfa wɔn nsa ngu nantwi no mpampam.+ 11 Na kum nantwi no wɔ Yehowa anim wɔ ahyiae ntamadan no ano.+ 12 Fa wo nsateaa bɔ nantwi no mogya+ mu fa sosɔ mmɛn a ɛwɔ afɔremuka no so+ no so, na hwie mogya a aka no nyinaa gu afɔremuka no ase.+ 13 Yi srade+ a ɛsensɛn nsono+ ne berɛbo+ no ho no nyinaa ne asaabo abien no ne ɛho srade na hyew wɔ afɔremuka no so.+ 14 Na nantwi no nam ne ne nhoma ne ne bin de, fa ogya hyew wɔ nsraban no akyi.+ Ɛyɛ bɔne ho afɔre. 15 “Afei fa odwennini+ biako na Aaron ne ne mma mfa wɔn nsa ngu odwennini no mpampam.+ 16 Kum odwennini no na fa ne mogya petepete afɔremuka no ho hyia.+ 17 Twitwa aboa no mu asinasin na hohoro ne nsono+ ne ne nnyawa ho, na fa sin biara to ne fã ho kosi ne ti. 18 Hyew odwennini mũ no nyinaa wɔ afɔremuka no so. Ɛyɛ Yehowa ɔhyew afɔre+ huamhuam.+ Ɛyɛ afɔre a wɔde ogya hyew ma Yehowa. 19 “Fa odwennini a waka no nso bra na Aaron ne ne mma mfa wɔn nsa ngu ne mpampam.+ 20 Afei kum odwennini no na fa ne mogya no bi yɛ Aaron asõ nifa ne ne mma no asõ nifa ne wɔn nsa nifa kokurobeti ne wɔn nan nifa kokurobeti ho.+ Na fa mogya no petepete afɔremuka no ho hyia. 21 Afei fa mogya a ɛwɔ afɔremuka no so ne ɔsrango+ no bi petepete Aaron ho ne ne ntade mu, ne ne mma ho ne wɔn ntade mu na ama ɔne ne ntade ne ne mma ne wɔn ntade ayɛ kronkron.+ 22 “Yi odwennini no srade ne ne dua tufuu+ no ne srade a ɛsɛn ne nsono ne ne berɛbo ho, ne n’asaabo abien ne srade a ɛwɔ ho, ne ne nan nifa,+ efisɛ ɛyɛ asɔfohyɛ+ guan. 23 Afei yi paanoo nkuruwankuruwa ne nea ngo wom a ɛte sɛ kawa ne nea wayɛ no ntraantraa a mmɔkaw nnim no fi kɛntɛn a esi Yehowa anim+ no mu. 24 Na fa ne nyinaa hyɛ Aaron ne ne mma nsam,+ na him no sɛ ohim afɔre wɔ Yehowa anim.+ 25 Afei gye fi wɔn nsam na hyew wɔ afɔremuka no so sɛ ɔhyew afɔre huamhuam wɔ Yehowa anim.+ Ɛyɛ afɔre a wɔde ogya hyew ma Yehowa.+ 26 “Na fa Aaron asɔfohyɛ guan+ no koko na him sɛ ohim afɔre wɔ Yehowa anim. Ɛno na ɛbɛyɛ wo kyɛfa. 27 Afei fa aboa no koko+ a wohim de bɔɔ afɔre no ne Aaron ne ne mma asɔfohyɛ guan a wɔde bɔɔ afɔre kronkron+ no nan na tew ho. 28 Eyi bɛyɛ Aaron ne ne mma dea. Ɛyɛ ahyɛde a Israelfo bedi so daa, efisɛ ɛyɛ afɔrebɔde kronkron.+ Sɛ Israelfo bɔ asomdwoe afɔre+ a, wɔde eyi bɛma wɔn, efisɛ ɛyɛ afɔrebɔde kronkron ma Yehowa. 29 “Na wɔde Aaron ntade kronkron+ no bɛma ne mma+ a wobedi n’akyi no na sɛ wɔresra wɔn+ a, wɔahyɛ na wɔde tumi ahyɛ wɔn nsa.+ 30 Ne mma no mu nea obedi n’ade sɛ ɔsɔfo a ɔbɛba ahyiae ntamadan no mu abɛsom wɔ kronkronbea hɔ no bɛhyɛ no nnanson.+ 31 “Afei fa asɔfohyɛ guan no na noa nam no wɔ beae a ɛhɔ yɛ kronkron.+ 32 Na Aaron ne ne mma nwe+ odwennini no nam na wonni paanoo a ɛwɔ kɛntɛn mu no wɔ ahyiae ntamadan no ano. 33 Wonni nea wɔde ayɛ mpatade a wɔnam so de tumi bɛhyɛ wɔn nsa no na ama wɔn ho atew.+ Ɔhɔho nnni bi, efisɛ ɛyɛ kronkron.+ 34 Na sɛ nam anaa paanoo a wɔde bɔɔ afɔre no bi ka ma ade kye so a, fa ogya hyew.+ Obiara nnni, efisɛ ɛyɛ kronkron. 35 “Yɛ Aaron ne ne mma sɛnea mahyɛ wo yi nyinaa.+ Ebegye nnanson na wode tumi ahyɛ wɔn nsa.+ 36 Na fa nantwinini bɔ bɔne ho afɔre daa fa yɛ mpata,+ na bɔ mpata afɔre fa dwira afɔremuka no ho.* Afei sra+ afɔremuka no na ɛnyɛ kronkron. 37 Fa nnanson pata afɔremuka no so na tew+ ho ma afɔremuka no nyɛ akronkronne mu ade kronkron.+ Obiara a ɔde ne nsa bɛka afɔremuka no nyɛ kronkron.+ 38 “Nea wode bɛbɔ afɔre wɔ afɔremuka no so ni: da biara+ adwennini nkumaa abien a wɔn mu biara adi afe. 39 Fa odwennini biako bɔ afɔre anɔpa+ na fa biako bɔ afɔre anwummere.+ 40 Fa ngodua ngo kurennyenn hin nkyem anan mu biako fɔtɔw esiam muhumuhu efa+ nkyem du mu biako ne nsã+ hin nkyem anan mu biako ka odwennini a odi kan no ho bɔ afɔre. 41 Na fa odwennini a ɔto so abien no bɔ afɔre anwummere. Fa ka aduan afɔre+ ne afɔrebɔ nsa no ho sɛnea anɔpa de no te no. Fa bɔ ogya afɔre huamhuam ma Yehowa. 42 Mo awo ntoatoaso nyinaa mu no, mommɔ ɔhyew afɔre yi Yehowa anim daa+ wɔ ahyiae ntamadan no ano, na ɛhɔ na meyi me ho adi ne mo akasa.+ 43 “Meyi me ho adi akyerɛ Israelfo no wɔ hɔ na m’anuonyam ayɛ hɔ kronkron.+ 44 Mɛyɛ ahyiae ntamadan no ne afɔremuka no kronkron, na mɛyɛ Aaron ne ne mma nso kronkron+ ma wɔasom sɛ asɔfo wɔ m’anim. 45 Na mɛtena Israelfo mu na mayɛ wɔn Nyankopɔn.+ 46 Na wobehu sɛ mene Yehowa wɔn Nyankopɔn. Me na miyii wɔn fii Egypt asase so sɛ me ne wɔn bɛtena.+ Mene Yehowa wɔn Nyankopɔn.+\n^ Anaasɛ, “fa tew afɔremuka no ho fi bɔne ho.”


Ao, Awurade nka mʼanim wɔ wʼabofuo mu,\nHu me mmɔbɔ, Awurade, ɛfiri sɛ meyɛ mmrɛ;\nSane bra, Ao Awurade, na bɛgye me nkwa;\nObi a wawuo no renkae wo da,\nApinisie ama mayɛ mmerɛ.\nAwerɛhoɔ ama mʼani so ayɛ me kusuu.\nMo nnebɔneyɛfoɔ, montwe mo ho mfiri me ho,\nAwurade ate me mmɔborɔ su;\nMʼatamfoɔ nyinaa anim bɛgu ase


Yehowa Adansefo—Som Mufo\nYɛyɛ nnipa a yɛwɔ aman ahorow so, nanso yɛnka ɔsom kuo foforo biara ho. Ɛwom, Yehowa Adansefo adwumayɛbea no ti wɔ United States deɛ, nanso yɛn mu dodow no ara wɔ aman afoforo so. Adansefo bɛyɛ ɔpepem nwɔtwe a wɔwɔ aman bɛboro 230 so no ne nkurɔfo sua Bible no. Yɛyɛ saa de di Yesu asɛm a ɔkae yi so sɛ: “Wɔbɛka ahennie ho asɛmpa yi wɔ asase so nyinaa de adi amanaman nyinaa adanseɛ.”—Mateo 24:14.\nƐmfa ho baabi a yɛte biara no, yɛbɔ mmɔden di ɛhɔ mmara so. Nanso yɛyɛ nea yɛbɛtumi biara sɛ yɛremfa yɛn ho nhyehyɛ amanyɔsɛm mu, efisɛ yɛdi akwankyerɛ a Yesu de maa Kristofo yi so. Ɔkaa sɛ, “Wɔnyɛ wiase no fã.” Enti yɛmfa yɛn ho nhyɛ amanyɔsɛm ne akodi mu. (Yohane 15:19; 17:16) Asɛm no ne sɛ, bere a na Wiase Ko II gyina mu no, Yehowa Adansefo amfa wɔn ho annye mu ma enti wɔde wɔn mu bi guu afiase, wɔyɛɛ ebinom ayayade, na wɔkum ebi nso. Germany sɔfo panin bi kae sɛ: “Wɔn nko ara ne nnipakuo a yɛbɛtumi aka paa sɛ wɔn ahonim nti, wɔannyina Hitler aban no akyi.”\n“[Yehowa Adansefo] bɔ bra pa. Wɔyɛ nkurɔfo a wɔdwene afoforo ho a yɛbɛtumi ama wɔn dibea akɛseakɛse wɔ amanyɔsɛm mu, nanso yɛkɔ soro ba fam koraa a ɛnyɛ yie da. . . . Wɔbu aban tumidi, nanso wɔgye di sɛ Onyankopɔn Ahenni nkutoo na ɛbɛtumi adi nnipa haw nyinaa ho dwuma.”—Czech Republic atesɛm krataa, Nová Svoboda.\nNanso yɛnyɛ mate-me-ho kuo. Bere a Yesu rebɔ mpae ama n’akyidifo no, ɔka kyerɛɛ Onyankopɔn sɛ: “Mensrɛ sɛ yi wɔn firi wiase.” (Yohane 17:15) Enti wobɛtumi ahu yɛn baabiara; adwumam, bere a yɛrekɔ dwa so anaa sukuu.\nAMAN A ADANSEFO WƆ SO PAA\nSɛ wohwɛ Special Convention in Israel wɔ www.jw.org a, wobɛhu sɛ Israelfo ne Palestinafo a wɔyɛ Adansefo abom te faako; wontwiwontwi biara nni wɔn ntam. (Kɔ ABOUT US > CONVENTIONS afã hɔ)


Ahene Nhoma a Ɛto So Abien 9:1-37\nWɔsraa Yehu sii no hene wɔ Israel so (1-13)\nYehu kum Yehoram ne Ahasia (14-29)\nWokum Yesebel; nkraman bedii ne nam (30-37)\n9 Ɛnna odiyifo Elisa frɛɛ adiyifo mma no baako ka kyerɛɛ no sɛ: “Fa ntama kyekyere w’asen, na yɛ ntɛm fa ngo toa yi kɔ Ramot-Gilead.+ 2 Sɛ wudu hɔ a, hwehwɛ Nimsi ba Yehosafat ba Yehu+ wɔ hɔ; kɔ ne nkyɛn na ma ɔnsɔre mfi ne nuanom mu, na fa no kɔ pia mu. 3 Afei fa ngo toa no na hwie ngo no gu ne tirim, na ka sɛ, ‘Nea Yehowa aka ni: “Masra wo asi wo hene wɔ Israel so.”’+ Wuwie a, bue pon no na guan fi hɔ ntɛm.” 4 Enti odiyifo no somfo sii kwan so kɔɔ Ramot-Gilead. 5 Bere a oduu hɔ no, na asahene no tete hɔ, na ɔkae sɛ: “Ɔsahene, mepɛ sɛ meka asɛm bi kyerɛ wo.” Ɛnna Yehu bisaa no sɛ: “Yɛn mu hena?” Na ɔkae sɛ: “Ɔsahene, ɛyɛ w’ankasa.” 6 Enti Yehu sɔre kɔɔ ofie hɔ, na ɔsomfo no hwiee ngo no guu ne tirim, na ɔka kyerɛɛ no sɛ, “Nea Yehowa, Israel Nyankopɔn aka ni: ‘Masra wo asi wo hene wɔ Yehowa man Israel so.+ 7 Kunkum wo wura Ahab fifo, na mɛma Yesebel atua me nkoa adiyifo no ne Yehowa nkoa a okunkum wɔn no nyinaa mogya ho ka.+ 8 Na Ahab fifo nyinaa bewuwu; ɔbarima* biara a ɔwɔ Ahab fi no, mekum no, Israel nipahunu a wɔmfa no nyɛ hwee mpo, mekum no.+ 9 Na mɛsɛe Ahab fi sɛnea mesɛee Nebat ba Yeroboam+ fi ne Ahiya ba Baasa+ fi no. 10 Na Yesebel de, nkraman na ebedi ne nam wɔ Yesreel asaase no so,+ na obiara rensie no.’” Ɔkaa saa no, obuee pon no guanee.+ 11 Bere a Yehu san kɔɔ ne wura nkoa no nkyɛn no, wobisaa no sɛ: “Biribiara yɛ bɔkɔɔ anaa? Adɛn nti na ɔbɔdamfo yi baa wo nkyɛn?” Ɛnna ɔka kyerɛɛ wɔn sɛ: “Mo ara munim ɔbarima yi ne sɛnea ɔkeka ne nsɛm.” 12 Nanso wɔkae sɛ: “Ɛnyɛ nokware! Yɛsrɛ wo, nea ɔkae no, ka kyerɛ yɛn.” Ɛnna ɔkae sɛ: “Nea ɔka kyerɛɛ me ni, ɛnna ɔka kaa ho sɛ, ‘Nea Yehowa aka ne sɛ: “Masra wo asi wo hene wɔ Israel so.”’”+ 13 Ɛhɔ ara na wɔn nyinaa yɛɛ ntɛm yiyii wɔn ntama, na wɔde sesɛw fam wɔ stɛps no so maa no,+ na wɔbɔɔ abɛn kae sɛ: “Yehu abɛyɛ ɔhene!”+ 14 Ɛnna Nimsi ba Yehosafat ba Yehu+ bɔɔ Yehoram ho pɔw. Saa bere no, Siria hene Hasael+ nti, na Yehoram ne Israel nyinaa rebɔ Ramot-Gilead+ ho ban. 15 Akyiri yi, Ɔhene Yehoram san kɔɔ Yesreel+ sɛ ɔrekɔsa ne ho yare, efisɛ bere a ɔne Siria hene Hasael kɔkoe no,+ Siriafo piraa no. Afei Yehu kae sɛ: “Sɛ mowɔ m’afã* a, ɛnde mommma obiara nnguan mmfi kurow no mu nnkɔbɔ amanneɛ wɔ Yesreel.” 16 Ɛnna Yehu tenaa ne teaseɛnam mu kɔɔ Yesreel, efisɛ na Yehoram apira da hɔ, na Yuda hene Ahasia nso kɔ hɔ sɛ ɔrekɔhwɛ Yehoram. 17 Ná ɔwɛmfo gyina Yesreel aban no so, na ohui sɛ Yehu ne ne dɔm reba. Ɛhɔ ara na ɔkae sɛ: “Mihu nnipadɔm bi sɛ wɔreba.” Yehoram kae sɛ: “Soma ɔpɔnkɔsotefo ma onkohyia wɔn na ommisa sɛ, ‘Wode asomdwoe na ɛnam anaa?’” 18 Enti obi a ɔte ɔpɔnkɔ so kohyiaa no na ɔkae sɛ: “Nea ɔhene aka ni, ‘Wode asomdwoe na ɛnam anaa?’” Ɛnna Yehu kae sɛ: “Wunim nea wɔfrɛ no ‘asomdwoe’? Dan wo ho bedi m’akyi!” Ɛnna ɔwɛmfo no bɔɔ amanneɛ sɛ: “Ɔbɔfo no koduu wɔn nkyɛn nanso wansan amma.” 19 Enti ɔsomaa ɔpɔnkɔsotefo a ɔto so abien, na oduu wɔn nkyɛn no, ɔkae sɛ: “Nea ɔhene aka ni, ‘Wode asomdwoe na ɛnam anaa?’” Ɛnna Yehu kae sɛ: “Wunim nea wɔfrɛ no ‘asomdwoe’? Dan wo ho bedi m’akyi!” 20 Ɛnna ɔwɛmfo no bɔɔ amanneɛ sɛ: “Okoduu wɔn nkyɛn nanso wansan amma, na mehwɛ sɛnea teaseɛnam no reba no a, ɛte sɛ nea Nimsi banana* Yehu na ɔreka; ɔka no sɛnea wabɔ dam.” 21 Ɛnna Yehoram kae sɛ: “Siesie teaseɛnam no!” Enti wosiesiee teaseɛnam a ɔde kɔ ɔko no maa no, na Israel hene Yehoram ne Yuda hene Ahasia+ tenatenaa wɔn nteaseɛnam mu sɛ wɔrekohyia Yehu. Wɔkɔtoo no wɔ Yesreelni Nabot asaase+ no so. 22 Bere a Yehoram huu Yehu no, ntɛm ara na ɔkae sɛ: “Yehu, wode asomdwoe na ɛnam anaa?” Ɛnna ɔno nso kae sɛ: “Bere a wo maame Yesebel+ aguamammɔ ne n’asumansɛm+ bebrebe no da so wɔ hɔ yi, ɛbɛyɛ dɛn na asomdwoe aba?” 23 Ntɛm ara na Yehoram dan ne ho sɛ ɔreguan, na ɔka kyerɛɛ Ahasia sɛ: “Ahasia, wanya yɛn!” 24 Ɛnna Yehu twee agyan tow wɔɔ Yehoram akyi ma ekopuee ne komam, na otwa hwee ne teaseɛnam no mu. 25 Afei ɔka kyerɛɛ ne boafo Bidkar sɛ: “Ma no so tow no kyene Yesreelni Nabot+ asaase no so. Kae sɛ me ne wo nyinaa na na yɛka teaseɛnam di ne papa Ahab akyi bere a Yehowa kaa atemmusɛm yi tiaa no sɛ:+ 26 ‘“Ampa, nnɛra mihuu Nabot mogya+ ne ne mma mogya,” Yehowa asɛm ni, “asaase yi ara so na metua wo ka,”+ Yehowa asɛm ni.’ Enti ma no so tow no kyene asaase no so sɛnea Yehowa kae no.”+ 27 Bere a Yuda hene Ahasia+ huu nea ɛrekɔ no, oguan faa turo fi kwan no so. (Akyiri yi, Yehu tiw no, na ɔkae sɛ: “Munkum ɔno nso!” Enti bere a ɔte teaseɛnam mu rekɔ Gur a ɛbɛn Yibleam+ no, wopiraa no. Nanso ɔtoaa so ara koduu Megido, na owui wɔ hɔ. 28 Ɛnna ne nkoa de no too teaseɛnam mu kɔɔ Yerusalem, na wosiee no wɔ ne damoa mu kaa n’agyanom ho wɔ Dawid Kurow+ mu. 29 Ahab ba Yehoram ahenni afe a ɛto so 11 mu na Ahasia+ bedii Yuda so hene.) 30 Bere a Yehu beduu Yesreel+ no, Yesebel+ tee. Enti ɔde adubiri kekaa n’ani akyi, na osiesiee ne ti ho, na ogyinaa mfɛnsere mu hwɛɛ fam. 31 Bere a Yehu wuraa kurow no pon mu bae no, ɔbea no bisaa no sɛ: “Simri a okum ne wura no, esii no yiye anaa?”+ 32 Ɛnna ɔno nso maa n’ani so hwɛɛ mfɛnsere no mu, na obisae sɛ: “Hena na ɔwɔ m’afã? Hena?”+ Ɛhɔ ara na nhenkwaa baanu anaa baasa begyinaa hɔ hwɛɛ no wɔ fam hɔ. 33 Ɔkae sɛ: “Montow no nhwe fam!” Enti wɔtow no hwee fam, na ne mogya no bi bɔ petee ɔfasu no ne apɔnkɔ no ho, na n’apɔnkɔ no tiatiaa no so. 34 Afei ɔkɔɔ mu kodidii na ɔnomee, na ɔkae sɛ: “Mesrɛ mo, monkɔfa ɔbea busuyɛfo no na munsie no. Anyɛ hwee koraa ɔyɛ ɔhene babea.”+ 35 Nanso bere a wɔkɔe sɛ wɔrekosie no no, wɔanhu ne ho hwee sɛ ne tikora ne ne nan ase ne ne nsayam.+ 36 Bere a wɔsan bɛbɔɔ no amanneɛ no, ɔkae sɛ: “Yehowa asɛm a ɔnam n’akoa Tisbini Elia so kae no na aba mu+ no. Ɔkae sɛ, ‘Nkraman na ebedi Yesebel nam wɔ Yesreel asaase no so.+ 37 Na Yesebel funu bɛyɛ sɛ sumina* wɔ Yesreel asaase no so, sɛnea ɛbɛyɛ a obi renka sɛ: “Yesebel ni.”’”\n^ Anaa “mo kra wɔ m’afã.”\n^ Nt., “ba.”


Fa Wo Koma Si Nea Wɔakyerɛw no So | Adesua\nKENKAN WƆ Afrikaans Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quebec Sign Language Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n‘Wɔakyerɛw eyinom de rebɔ yɛn a wiase nhyehyɛe yi awiei ato yɛn no kɔkɔ.’—1 KOR. 10:11.\nNNWOM: 11, 61\nDƐN NA WUBETUMI ASUA AFI MFOMSO AHOROW A AHENE A WƆN DIN DIDI SO YI DII NO MU?\nAsa ne Yehosafat\n1, 2. Adɛn nti na yɛrebesusuw nea Yuda ahene baanan no yɛe no ho?\nSƐ OBI nam ɔkwan bi so na wuhu sɛ wawatiriw ahwe ase na wo nso worekɔfa ɔkwan koro no ara so a, worenhwɛ wo ho yiye anaa? Sɛ yesusuw mfomso ahorow a afoforo dii ho a, ebetumi aboa yɛn na yɛanni mfomso koro no ara bi. Saa ara nso na ɛte wɔ Onyankopɔn som mu. Yebetumi asua nneɛma bi a mfaso wɔ so afi mfomso ahorow a nnipa bi dii mu. Wɔaka saa mfomso no bi ho asɛm wɔ Bible mu.\n2 Yuda ahene baanan a yɛaka wɔn ho asɛm wɔ adesua a edi wei anim mu no de koma a edi mũ na ɛsom Yehowa. Nanso, wodii mfomso ahorow bi a emu yɛ duru. Dɛn na yebetumi asua afi wɔn asɛm no mu? Dɛn na yɛbɛyɛ na yɛn nso yɛanni mfomso a ɛte saa? Sɛ yedwinnwen nea ɛtoo wɔn no ho a, ebetumi aboa yɛn ama yɛanya nea wɔakyerɛw ato hɔ ama yɛn nkyerɛkyerɛ no so mfaso.—Kenkan Romafo 15:4.\nSƐ YƐDE YƐN HO TO NNIPA NYANSA SO A, ƐRENSI YƐN YIYE\n3-5. (a) Ɛwom sɛ na Asa koma di mũ wɔ Yehowa ho de, nanso ɔhaw bɛn na ohyiae? (b) Bere a Baasa baa Yuda so no, ɛbɛyɛ sɛ dɛn nti na Asa de ne ho too nnipa so?\n3 Momma yenni kan nsusuw Asa ho, na yɛnhwɛ sɛnea Onyankopɔn Asɛm no betumi akyerɛ yɛn kwan wɔ yɛn asetena mu. Bere a Etiopiafo ɔpepem baako baa Yuda so no, Asa de ne ho too Yehowa so. Nanso bere a Israel hene Baasa fii ase sɛ ɔrekyekye Rama, kurow bi a ɛda Israel ne Yuda hye so no, Asa amfa ne ho anto Yehowa so. (2 Be. 16:1-3) Bere a Baasa yɛe sɛ ɔne Asa bɛko no, Asa de ne ho too ɔno ankasa nyansa so, na ɔkɔmaa Ɔhene Ben-Hadad a ofi Siria sika sɛ ɔmmɛtow nhyɛ Baasa so. Gyinae a Asa sii no kɔɔ yiye anaa? Bible bɔ amanneɛ sɛ: “Baasa tee no, ntɛm ara na ogyaee Rama kyekye, na otwaa adwuma a ɔreyɛ no so.” (2 Be. 16:5) Sɛ wohwɛ asɛm no ani so a, ɛbɛyɛ wo sɛ gyinae a Asa sii no kɔɔ yiye!\n4 Nanso, Yehowa huu gyinae a Asa sii no sɛn? Onyankopɔn somaa ne kasamafo Hanani sɛ ɔnkɔka Asa anim sɛ wamfa ne ho anto Yehowa so. (Kenkan 2 Beresosɛm 16:7-9.) Hanani kae sɛ: “Efi nnɛ rekɔ, akodi bɛba wo so.” Ɛwom sɛ Baasa san n’akyi de, nanso Asa ne ne nkurɔfo dii ako pii wɔ n’ahenni no nna a aka nyinaa mu.\n5 Sɛnea yehui wɔ adesua a edi wei anim no, Onyankopɔn hwehwɛɛ Asa koma mu, na ohui sɛ Asa de koma a edi mũ na ɛsom no. (1 Ahe. 15:14) Onyankopɔn ani so de, na ɔsom a Asa de ma no no di mũ, na na ɛsɔ n’ani. Nanso, Asa twaa gyinae bɔne a osii no so aba. Bere a Baasa baa Asa so no, Asa de ne ho too Ben-Hadad ne ɔno ankasa so. Adɛn nti na Asa amfa ne ho anto Yehowa so, na mmom ɔde ne ho too nnipa so? Ebetumi aba sɛ n’adwene yɛɛ no sɛ mmoa a ɔbɛhwehwɛ afi aman foforo hɔ anaa akodi mu nyansakwan bi a ɔbɛfa so no bɛboa no asen sɛ obesu afrɛ Onyankopɔn ahwehwɛ mmoa anaa? Anaa ɛbɛyɛ sɛ afotu bɔne bi na ɛma onyaa adwene a ɛte saa?\n6. Dɛn na yebetumi asua afi mfomso a Asa dii no mu? Ma ɛho nhwɛso.\n6 So Asa asɛm yi bɛka yɛn ama yɛahwehwɛ yɛn ankasa nneyɛe mu? Sɛ yehyia ɔhaw ahorow bi a yɛn ani so no ɛyɛ yɛn sɛ ɛsõ kyɛn yɛn a, ebia ɛrenyɛ den sɛ yɛde yɛn ho bɛto Yehowa so. Nanso, dɛn na yɛyɛ wɔ nsɛm nketenkete a yehyia wɔ yɛn asetenam da biara da no ho? Ɛyɛ a yɛde yɛn ho to nnipa nyansa so, na yɛbɔ mmɔden sɛ yɛbɛfa yɛn ankasa kwan so atoto nneɛma anaa? Anaasɛ ɛyɛ a yɛhwehwɛ Bible nnyinasosɛm, na yɛbɔ mmɔden sɛ yɛde bɛyɛ adwuma? Sɛ yɛyɛ saa a, na ɛkyerɛ sɛ Yehowa kwan na yɛfa so siesie ɔhaw ahorow a yehyia. Nhwɛso bi ni. Ebia w’abusuafo bɛsɔre atia wo sɛ wɔremma wonkɔ asafo nhyiam anaa ɔmansin nhyiam bi. Enti wobɔ Yehowa mpae sɛ ɔnkyerɛ wo kwan na ɔmmoa wo mma wunhu ɔkwampa a wobɛfa so adi ɔhaw no ho dwuma. Anaa yɛmfa no sɛ w’adwuma afi wo nsa, na ɛyɛ den sɛ wubenya adwuma foforo ayɛ. Sɛ wo ne adwumawura bi a obetumi afa wo wɔ n’adwumam reka adwuma ho asɛm a, wobɛka akyerɛ no sɛ wobɛkɔ asafo nhyiam a yɛyɛ no nnawɔtwe no mu no daa? Sɛnea ɔhaw no te biara, ɛyɛ papa sɛ yetie odwontofo no asɛm a ɔkae no. Ɔkae sɛ: “Fa wo kwan hyɛ Yehowa nsa, na fa wo ho to no so, na ɔno na ɔbɛyɛ.”—Dw. 37:5.\nDƐN NA FEKUBƆNE BETUMI AMA ATO WO?\n7, 8. Mfomso ahorow bɛn na Yehosafat dii, na dɛn na efii mu bae? (Hwɛ mfonini a ɛwɔ adesua yi mfiase no.)\n7 Asa babarima Yehosafat nso ɛ? Ná ɔwɔ suban pa pii. Esiane sɛ Yehosafat de ne ho too Onyankopɔn so nti, ɔyɛɛ nneɛma pa pii. Ne nyinaa akyi no, ɔno nso sisii gyinae a nyansa nnim. Sɛ nhwɛso no, ɔne Ɔhene Ahab a na ɔyɛ atifi fam ahemman no hene a na ɔyɛ ɔbɔnefo no dii ayeware. Bere foforo nso, ɛmfa ho sɛ odiyifo Mikaia bɔɔ Yehosafat kɔkɔ no, Yehosafat ne Ahab boom kɔko tiaa Siriafo. Ɔko no mu no, anka wɔreyɛ akum Yehosafat. Ɛno akyi no, Yehosafat san kɔɔ Yerusalem. (2 Be. 18:1-32) Bere a Yehosafat duu Yerusalem no, odiyifo Yehu bisaa no sɛ: “Nnebɔneyɛfo na woboa wɔn, na wɔn a wɔtan Yehowa na ɛsɛ sɛ wodɔ wɔn anaa?”—Kenkan 2 Beresosɛm 19:1-3.\n8 Yehosafat suaa biribi fii saa asɛm yi mu anaa? Ɛwom sɛ Yehosafat kɔɔ so de nsi ne ahokeka som Onyankopɔn, na na ɔpɛ sɛ ɔyɛ nea ɛsɔ n’ani de, nanso ɛte sɛ nea wansua biribi amfi ɔne Ahab asɛm no ne kɔkɔbɔ a Yehu de maa no no mu. Yehosafat san de ne ho kɔhyɛɛ fekubɔne bi mu. Ɔde ne ho kɔbɔɔ Onyankopɔn tamfo bi. Saa bere yi de, ɔde ne ho kɔbɔɔ Ahab ba Ɔhene Ahasia a na ɔyɛ ɔbɔnefo no. Yehosafat ne Ahasia bɔɔ mu yeyɛɛ po so ahyɛn. Ahyɛn no sɛesɛee, na wɔantumi amfa ahyɛn no anyɛ nea na wɔpɛ sɛ wɔde yɛ no.—2 Be. 20:35-37.\n9. Dɛn na fekubɔne betumi ama ato yɛn wɔ yɛn asetena mu?\n9 Sɛ yɛkenkan Yehosafat ho nsɛm a, ɛsɛ sɛ ɛkanyan yɛn ma yɛhwehwɛ yɛn ankasa asetena mu. Adɛn ntia? Sɛ yɛbɛka a, na Yehosafat yɛ ɔhene pa. Ɔyɛɛ nea ɛteɛ, na “ɔde koma mũ hwehwɛɛ Yehowa.” (2 Be. 22:9) Nanso wei nyinaa akyi no, fekubɔne de ɔhaw baa ne so. Momma yɛnkae ɛbɛ bi a Onyankopɔn honhom ma wobui yi. Ɛka sɛ: “Nea ɔne anyansafo nantew no bɛyɛ onyansafo, na nea ɔne nkwasea bɔ no, ebewie no bɔne.” (Mmeb. 13:20) Ɛwom, ebia yɛrebɔ mmɔden sɛ yɛbɛboa wɔn a wɔakyerɛ asɛmpa no ho anigye ama wɔaba nokware no mu. Nanso, esiane sɛ Yehosafat de ne ho kɔbɔɔ Ahab wɔ ɔkwan a ɛmfata so nti, anka ɔreyɛ ahwere ne nkwa. Saa ara na asiane wom sɛ yɛne wɔn a wɔnsom Yehowa bɛbɔ wɔ ɔkwan a ɛmfata so. Sɛ yɛyɛ saa a, asɛm betumi ato yɛn.\n10. (a) Sɛ yɛpɛ sɛ yɛware a, dɛn na yebetumi asua afi Yehosafat asɛm no mu? (b) Sɛ yehyia fekubɔne ho sɔhwɛ a, dɛn na ɛsɛ sɛ yɛkae?\n10 Dɛn na yebetumi asua afi Yehosafat asɛm yi mu? Kristoni bi betumi afi ase anya obi a ɔnnɔ Yehowa ho anigye sɛ ɔbɛware no. Ebia n’adwene ne sɛ onnya ɔhokafo a ɔfata wɔ nokware Kristofo mu. Anaasɛ ebia Kristoni bi bɛte nka sɛ n’abusuafo a wɔnyɛ Yehowa Adansefo rehyɛ no sɛ ɔnware ‘ansa na aka akyi dodo.’ Afei nso, ebinom betumi ate nka te sɛ onuawa yi. Onuawa no kae sɛ: “Yɛn nyinaa pɛ sɛ yɛdɔ afoforo na wɔn nso dɔ yɛn bi.” Sɛ saa na ɛte a, ɛnde dɛn na ɛsɛ sɛ Kristoni yɛ? Sɛ yedwinnwen nea ɛtoo Yehosafat no ho a, ɛbɛboa yɛn. Ná ɔtaa hwehwɛ akwankyerɛ fi Onyankopɔn hɔ. (2 Be. 18:4-6) Nanso, bere a Yehosafat de ne ho kɔbɔɔ Ahab a na ɔnnɔ Yehowa no, dɛn na ɛtoo no? Ná anka ɛsɛ sɛ Yehosafat kae sɛ, Yehowa aniwa rehwehwɛ wɔn a wɔn koma di mũ wɔ ne ho. Ɛnnɛ nso, Onyankopɔn de n’aniwa ‘rekyini asase so baabiara,’ na wayɛ krado sɛ “ɔde n’ahoɔden” bedi aboa yɛn. (2 Be. 16:9) Yehowa nim nea yɛrefa mu, na ɔdɔ yɛn. Wugye di sɛ Onyankopɔn bɛma woanya ɔdɔ ne ɔhokafo a wuhia no na ama wo bo atɔ wo yam anaa? Nya awerɛhyem sɛ, bere a ɛsɛ mu no, Onyankopɔn bɛma wo nsa aka nea wuhia no!\nHwɛ yiye na wo ne obi a ɔnsom Yehowa antwe kɔndua koro (Hwɛ nkyekyɛm 10)\nMMA WO KOMA MMA NE HO SO\n11, 12. (a) Dɛn na Hesekia yɛe a ɛmaa nea ɛwɔ ne koma mu daa adi? (b) Adɛn nti na Onyankopɔn abufuw amma Hesekia so?\n11 Nea yebetumi asua afi Hesekia hɔ no, ɛfa koma ho. Bere bi, Onii a ɔhwehwɛ koma mu no maa nea ɛwɔ Hesekia koma mu daa adi. (Kenkan 2 Beresosɛm 32:31.) Bere a yare bi a emu yɛ den bɔɔ Hesekia no, Onyankopɔn maa no sɛnkyerɛnne bi de kyerɛe sɛ ne ho bɛtɔ no. Ná sɛnkyerɛnne no yɛ sunsuma a ɛsan n’akyi. Ɛno nti, Babilon mpanyimfo somaa nkurɔfo ma wobebisaa saa sɛnkyerɛnne no ho asɛm. (2 Ahe. 20:8-13; 2 Be. 32:24) Bere a Yehowa “gyaw” Hesekia no, nea na ɛwɔ ne koma mu daa adi. Hesekia de “n’adekoradan mu nneɛma nyinaa” kyerɛɛ Babilonfo no. Saa nkwaseade a Hesekia yɛe no maa “nea ɛwɔ ne koma mu nyinaa” daa adi.\n12 Bible nkyerɛ nea ɛmaa Hesekia koma maa ne ho so. Ɛbɛyɛ sɛ Asiria so nkonim a odii anaa ayaresa a Onyankopɔn ma onyae anwonwakwan so no na ɛma ɔyɛɛ saa anaa? Anaa “ahonyade ne anuonyam pii” a na ɔwɔ no nti na ɔyɛɛ saa? Sɛnea ɛte biara no, esiane sɛ Hesekia koma maa ne ho so nti, Hesekia “yɛɛ bonniayɛ, yiye a wɔyɛɛ no no ho.” Hwɛ awerɛhosɛm! Ɛwom sɛ Hesekia tumi srɛɛ Onyankopɔn kae sɛ ɔde koma a edi mũ na asom no de, nanso bere bi de, wanyɛ nea ɛsɔ Yehowa ani. Akyiri yi, Hesekia “brɛɛ ne ho ase,” enti Onyankopɔn abufuw amma ɔne ne nkurɔfo no so.—2 Be. 32:25-27; Dw. 138:6.\n13, 14. (a) Tebea bɛn mu na Yehowa betumi ‘agyaw yɛn de asɔ yɛn ahwɛ’? (b) Sɛ yɛyɛ adepa bi na afoforo kamfo yɛn a, ɛsɛ sɛ yɛyɛ yɛn ade sɛn?\n13 Sɛ yɛkenkan Hesekia asɛm no dwinnwen ho a, mfaso bɛn na yebenya? Kae sɛ, bere a Yehowa dii Senaherib so nkonim na ɔsaa owuyare a ɛbɔɔ Hesekia no, ankyɛ na Hesekia maa ne ho so. Yɛn nso, sɛ yɛyɛ adepa bi a, ebetumi aba sɛ ebia na Yehowa ‘regyaw yɛn de asɔ yɛn ahwɛ’ ama nea ɛwɔ yɛn komam ada adi anaa? Nhwɛso bi ni. Ebia onua bi bɔɔ mmɔden suaa ɔkasa bi yiye, ɛnna ɔkɔmaa ɔkasa no kyerɛɛ nnipadɔm bi. Ɛno nti, nnipa pii kamfoo no wɔ ɔkasa a ɔmae no ho. Onua no bɛyɛ n’ade sɛn wɔ nkamfo a wɔde rema no no ho?\n14 Sɛ afoforo kamfo yɛn a, ɛyɛ papa sɛ yɛde asɛm a Yesu kae no bɛyɛ adwuma. Yesu kae sɛ: “Sɛ moyɛ nea wɔahyɛ mo nyinaa wie a, monka sɛ, ‘Yɛyɛ nkoa a mfaso nni yɛn so. Nea ɛsɛ sɛ yɛyɛ ara na yɛayɛ no.’” (Luka 17:10) Ɛha nso, yebetumi asua biribi afi Hesekia asɛm no mu. Nea ɛkyerɛ sɛ Hesekia koma maa ne ho so ne sɛ ‘ɔyɛɛ bonniayɛ, yiye a wɔyɛɛ no no ho.’ Sɛ yedwinnwen nea Onyankopɔn ayɛ ama yɛn ho a, ɛbɛboa yɛn na yɛanna suban bi a Yehowa ani nnye ho adi. Yebetumi aka Yehowa ho asɛm de akyerɛ sɛ yɛn ani sɔ nea wayɛ ama yɛn. Nea enti a ɛsɛ sɛ yɛyɛ saa ne sɛ, ɛyɛ ɔno na ɔde Kyerɛw Kronkron no ne honhom kronkron a ɛboa yɛn no ama yɛn.\nSƐ WORESISI GYINAE A, MPERE WO HO\n15, 16. Adɛn nti na Yosia hweree Onyankopɔn ahobammɔ ne n’ankasa nkwa?\n15 Nea etwa to no, sɛ yɛhwɛ nea ɛtoo Ɔhene Yosia a na ɔyɛ ɔhene pa no a, kɔkɔbɔ bɛn na yebetumi anya afi mu? Momma yɛnhwɛ nea ɛkɔfaa ne nkogudi ne ne wu no bae. (Kenkan 2 Beresosɛm 35:20-22.) Ɛwom sɛ Ɔhene Neko a ofi Egypt no ka kyerɛɛ Yosia sɛ ɔne no nni asɛm biara de, nanso Yosia “kɔe sɛ ɔne” Neko rekɔko. Bible ka sɛ asɛm a Neko kae no, na “efi Onyankopɔn anom.” Sɛ saa a, ɛnde adɛn nti na Yosia kɔe sɛ ɔne no rekɔko? Ɛno de, Bible nka.\n16 Nanso, na Yosia bɛyɛ dɛn ahu sɛ asɛm a Neko kae no fi Yehowa hɔ ampa? Ná anka obetumi akobisa Yeremia a na ɔka adiyifo anokwafo no ho no. (2 Be. 35:23, 25) Nanso, kyerɛwtohɔ biara nni hɔ a ɛkyerɛ sɛ Yosia yɛɛ saa. Afei nso, na Neko de n’ani akyerɛ Karkemis. Ná ɔne “ofie foforo” na ɛrekɔko, ɛnyɛ Yerusalem. Bio nso, na Onyankopɔn din ho nni asɛm no mu, efisɛ na Neko ntwaa Yehowa anaa Yehowa nkurɔfo mpoa. Enti Yosia annwene asɛm no ho yiye ansa na ɔne Neko rekɔko. Asuade bi wɔ asɛm yi mu a yebetumi de ayɛ adwuma anaa? Sɛ yehyia ɔhaw bi a, ɛyɛ papa sɛ yɛhwehwɛ nea Yehowa pɛ sɛ yɛyɛ wɔ asɛm no ho.\n17. Sɛ yehyia ɔhaw bi a, dɛn na yɛbɛyɛ na yɛanni mfomso bi a ɛte sɛ nea Yosia dii no bi?\n17 Sɛ asɛm bi sɔre a, ɛsɛ sɛ yɛhwehwɛ Bible nnyinasosɛm ahorow a ɛfa ho na yɛde yɛ adwuma wɔ ɔkwan a ɛfata so. Ɛtɔ mmere bi a, yebetumi ne asafo mu mpanyimfo no akosusuw ho. Ebia nea yenim fa asɛm no ho no, na yɛadi kan asusuw ho ayɛ nhwehwɛmu wɔ yɛn nhoma ahorow mu mpo. Nanso, ebia na Bible nnyinasosɛm foforo bi wɔ hɔ a ɛsɛ sɛ yesusuw ho, na asafo mu panyin bi betumi aboa yɛn ama yɛahwehwɛ mu. Nhwɛso bi ni. Onuawa bi nim sɛ ɛsɛ sɛ ɔkɔka asɛmpa no. (Aso. 4:20) Nanso, yɛmfa no sɛ da bi a ɔyɛɛ n’adwene sɛ ɔbɛkɔ asɛnka no, ne kunu a ɔnyɛ Yehowa Dansefo no kae sɛ mma ɔnkɔ asɛnka saa da no. Onuawa no kunu kae sɛ, ɔne ne yere no boom yɛɛ ade akyɛ, na saa da no de ɔpɛ sɛ ɔne no bom yɛ biribi. Ebia onuawa no besusuw Bible mu nsɛm bi a ebetumi aboa no ama wasi gyinae pa ho. Bible mu nsɛm a ebia obesusuw ho no bi ne nea ɛfa Onyankopɔn a yebetie no ho ne ahyɛde a ɛne sɛ yɛnyɛ asuafo no. (Mat. 28:19, 20; Aso. 5:29) Nanso, ehia sɛ ɔsan susuw ahobrɛase a ɛsɛ sɛ ɔyere da no adi kyerɛ ne kunu ne ntease a ɛsɛ sɛ ɔda no adi nso ho. (Efe. 5:22-24; Filip. 4:5) Onuawa no betumi abisa ne ho sɛ, ne kunu no resɔre atia no sɛ ɔremma ɔnkɔ asɛnka koraa, anaasɛ saa da no nko ara na ne kunu no reka sɛ ɔnyɛ biribi foforo? Bere a yɛrebɔ mmɔden sɛ yebenya ahonim pa na yɛayɛ nea Onyankopɔn pɛ no, ɛsɛ sɛ yɛhwɛ yiye na yɛanyɛ ade amma antra so.\nMA WO KOMA NNI MŨ BERE NYINAA, NA W’ANI BEGYE\n18. Mfaso bɛn na wubetumi anya afi ahene baanan a yɛasusuw wɔn ho wɔ adesua yi mu no hɔ?\n18 Esiane sɛ yɛnyɛ pɛ nti, ɛtɔ mmere bi a yɛn nso yebetumi adi mfomso ahorow a ahene baanan a yɛasusuw wɔn ho no dii no bi. (1) Yebetumi de yɛn ho ato nnipa nyansa so bere a yɛn ani nna yɛn ho so. (2) Yebetumi abɔ fekubɔne. (3) Yebetumi ayɛ ahomaso. (4) Yebetumi asisi gyinae a yɛrenni kan nsusuw nea Onyankopɔn pɛ ho. Yehowa hu adepa a ɛwɔ yɛn mu sɛnea ohuu adepa a na ɛwɔ saa ahene baanan no mu no. Wei ma yehu sɛ ne yam ye paa! Yehowa san hu sɛ yɛdɔ no paa, na yɛpɛ sɛ yɛde yɛn koma nyinaa som no. Enti wama yɛn sɛnnahɔ de ayɛ kɔkɔbɔ a ɛbɛboa yɛn na yɛanni mfomso akɛse. Enti momma yennwinnwen Bible mu nsɛm yi ho, na yɛnna Yehowa ase sɛ wama wɔakyerɛw saa nsɛm yi ama yɛn!\nShare Share Wode Wo Koma Besi Nea Wɔakyerɛw no So Anaa?\nShare Share ƆWƐN-ABAN—NEA ADESUA NSƐM WOM March 2017


Momma Yɛnyɛ Kronkron Yɛn Nneyɛe Nyinaa Mu | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Garifuna Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Marathi Mauritian Creole Maya Mazatec (Huautla) Mexican Sign Language Mixe Mongolian Moore Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Totonac Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uruund Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\n“Monyɛ kronkron mo nneyɛe nyinaa mu.”—1 PETRO 1:15.\nAdɛn nti na ɛnsɛ sɛ nokware Kristofo gow Onyankopɔn mmara mu?\nSɛ yɛamfa yɛn ho annyigye wiase nsɛm mu a, ɔkwan bɛn so na ɛkyerɛ sɛ yɛgye Yehowa tumidi tom?\nSɛ yɛhwɛ Hebrifo 5:7, 11-14 a, sɛn na ɛsɛ sɛ yɛsua Onyankopɔn Asɛm no?\n1, 2. (a) Dɛn na Yehowa hwehwɛ fi n’asomfo hɔ? (b) Nsɛmmisa bɛn na yɛbɛsusu ho?\nYEHOWA de ne honhom kaa ɔsomafo Petro ma ɔtwee nsɛm bi fii Leviticus nhoma no mu, na ɔkyerɛkyerɛɛ mu sɛ ɛsɛ sɛ Kristofo yɛ kronkron sɛnea na ɛhia sɛ Israelfo yɛ kronkron no. (Monkenkan 1 Petro 1:14-16.) Yehowa ne “Ɔkronkronni” no, na ɔhwɛ kwan sɛ wɔn a wɔasra wɔn ne “nguan foforo” no bɛyɛ nea wɔbɛtumi biara ama wɔn nneyɛe nyinaa ayɛ kronn.—Yohane 10:16.\n2 Yɛbɛhwehwɛ Leviticus nhoma no mu nsɛm foforo mu, na eyi bɛboa yɛn ma yɛahu nea Onyankopɔn hwehwɛ fi yɛn hɔ na yɛayɛ kronn wɔ yɛn nneyɛe nyinaa mu. Bio nso yɛbɛsusu nsɛmmisa yi ho: Sɛ obi pɛ sɛ yɛgow Yehowa mmara mu a, dɛn na yɛbɛyɛ? Ɔkwan bɛn so na Leviticus nhoma no boa ma yɛgye Yehowa tumidi tom? Dɛn na yɛbɛtumi asua afi afɔre ahorow a Israelfo bɔe no mu?\nHWƐ NA WOANGOW YEHOWA MMARA MU\n3, 4. (a) Adɛn nti na ɛnsɛ sɛ Kristofo gow Onyankopɔn mmara ne n’ahyɛde mu? (b) Sɛ obi yɛ biribi tia yɛn a, adɛn nti na ɛnsɛ sɛ yɛyɛ bi tua ka anaa yɛnya ne ho menasepɔw?\n3 Sɛ yɛpɛ sɛ yɛnya Yehowa anim dom a, ɛsɛ sɛ yɛdi ne mmara ne n’ahyɛde nyinaa so. Ɛnsɛ sɛ yɛtoto emu biara ase ma yɛn ho gu fĩ. Ɛnnɛ, yɛnni Mose Mmara no ase, nanso Mmara no boa yɛn ma yɛhu nea Yehowa ani gye ho ne nea n’ani nnye ho. Yɛbɛyɛ nhwɛso a, Yehowa ka kyerɛɛ Israelfo no sɛ: “Wo yɔnko yɛ biribi tia wo a, ntua no so ka, na nnya wo nkurɔfo mma ho menasepɔw. Dɔ wo yɔnko sɛ wo ho. Mene Yehowa.”—Leviticus 19:18.\n4 Sɛ obi yɛ biribi tia yɛn a, Yehowa mpɛ sɛ yɛyɛ bi tua no ka anaa yɛnya ne ho menasepɔw. (Romafo 12:19) Sɛ yɛbu yɛn ani gu Onyankopɔn mmara anaa n’ahyɛde so a, Ɔbonsam na n’ani gye, na ɛde ahohorabɔ ba Onyankopɔn din ho. Sɛ obi hyɛ da yɛ biribi tia yɛn mpo a, ɛnsɛ sɛ yɛma abufuw gye agua wɔ yɛn mu. Bible ma yɛhu sɛ yɛte sɛ “anwenne” a ademude anaa agyapade bi gu mu. Saa ademude no ne ɔsom adwuma no. (2 Korintofo 4:1, 7) Menasepɔw te sɛ awuduru, enti sɛ yɛnya afoforo ho menasepɔw a, na ɛte sɛ nea yɛde awuduru no aka ademude no ho agu anwenne koro mu. Yɛmpɛ sɛ yɛyɛ biribi a ɛte saa.\n5. Dɛn na yɛbɛtumi asua afi Aaron ne ne mma no asɛm no mu? (Hwɛ mfonini a ɛwɔ adesua yi mfiase no.)\n5 Asɛm bi wɔ Leviticus 10:1-11 a yɛbɛtumi asua nneɛma pii afi mu. Yɛhu biribi a ɛmaa Aaron abusua no dii yaw paa. Yehowa maa ogya fii soro bɛhyew Aaron mma Nadab ne Abihu. Nanso Onyankopɔn ka kyerɛɛ Aaron ne n’abusua sɛ ɛnsɛ sɛ wɔyɛ biribiara de kyerɛ sɛ wɔredi awerɛhow. Ná eyi gye gyidi paa. Wo nso ɛ? Sɛ wɔtu wo busuani bi a, wobɛkwati fekubɔ a ɛwɔ mo ntam no na woakɔ so ayɛ kronn?—Monkenkan 1 Korintofo 5:11.\n6, 7. (a) Sɛ obi to nsa frɛ yɛn sɛ yɛmmra ayeforo bi a n’asɔre bɛhwɛ so a, dɛn na ɛsɛ sɛ yɛsusu ho? (Hwɛ ase hɔ asɛm no.) (b) Yɛbɛyɛ dɛn ama yɛn abusuafo ahu nea enti a yɛremfa yɛn ho nhyɛ asɔre bi ayeforohyia mu?\n6 Ebia yɛrenhyia sɔhwɛ a Aaron ne ne mma hyiae no bi. Nanso fa no sɛ yɛn busuani a ɔnni asafo no mu reyɛ ayeforo na n’asɔre na ɛbɛhwɛ so. Obusuani no ato nsa afrɛ yɛn sɛ yɛmmra mmɛboa dwumadi no. Dɛn na yɛbɛyɛ? Mmara biara nni Bible mu a ɛkyerɛ sɛ yɛrentumi nkɔ, nanso nsɛm bi wɔ hɔ a yɛbɛtumi agyina so asi gyinae. *—Hwɛ ase hɔ asɛm no.\n7 Esiane sɛ yɛpɛ sɛ yɛyɛ kronn wɔ Yehowa anim nti, ebia yɛbɛsi gyinae bi a yɛn abusuafo ani rennye ho. (1 Petro 4: 3, 4) Yɛmpɛ sɛ yɛbu wɔn animtiaa, enti ɛsɛ sɛ yɛto yɛn bo ase ne wɔn kasa. Nanso ɛnsɛ sɛ yɛde nsɛm wadawada; ɛsɛ sɛ yɛma wɔhu yɛn adwene. Sɛ ɛbɛyɛ yiye a ɛsɛ sɛ yɛne wɔn susu asɛm no ho ansa na ayeforohyia no adu so koraa. Yɛbɛtumi ada wɔn ase sɛ wɔato nsa afrɛ yɛn. Afei yɛbɛtumi aka akyerɛ wɔn sɛ yɛnim sɛ da no yɛ da titiriw na yɛpɛ sɛ wɔn ani gye; nanso sɛ yɛba hɔ na yɛamfa yɛn ho anhyɛ asɔre no amane ahorow mu a, ebia ɛbɛhaw wɔne ahɔho a wɔato nsa afrɛ wɔn no. Eyi yɛ ɔkwan baako a yɛbɛtumi afa so akwati biribiara a ɛne yɛn gyidi nhyia.\nGYE YEHOWA TUMIDI TOM\n8. Ɔkwan bɛn so na Leviticus nhoma no ma yɛhu sɛ Yehowa ne Otumfoɔ Pumpuni no?\n8 Leviticus nhoma no si so dua sɛ Yehowa ne Otumfoɔ Pumpuni no. Leviticus nhoma no ka no bɛboro mpɛn 30 sɛ mmara a ɛwom nyinaa fi Yehowa hɔ. Ná Mose nim saa nokwasɛm yi, enti nea Yehowa kae sɛ ɔnyɛ no, ɔyɛɛ saa pɛpɛɛpɛ. (Leviticus 8:4, 5) Ɛsɛ sɛ yɛsuasua Mose na yɛyɛ biribiara a yɛn Hene Yehowa bɛka sɛ yɛnyɛ no. Onyankopɔn ahyehyɛde no bɛboa yɛn ma yɛayɛ saa. Nanso ɛtɔ da a, bere a yɛn nkutoo wɔ hɔ na biribi bɛsɔ yɛn gyidi ahwɛ. Saa ara na ɛtoo Yesu wɔ sare no so. (Luka 4:1-13) Sɛ yɛde yɛn were hyɛ Onyankopɔn mu na yɛgye tom sɛ ɔno ne Otumfoɔ Pumpuni no a, obiara rentumi nnaadaa yɛn mma yɛngow yɛn gyidi mu. Yɛremma nnipa ho suro nsum yɛn afiri.—Mmebusɛm 29:25.\nƐsɛ sɛ yɛsuasua Mose na yɛyɛ biribiara a yɛn Hene Yehowa bɛka sɛ yɛnyɛ no\n9. Adɛn nti na nkurɔfo tan Yehowa asomfo wɔ wiase afanan nyinaa?\n9 Wiase afanan nyinaa nkurɔfo tan Yehowa asomfo. Nanso eyi nyɛ yɛn nwonwa, efisɛ Yesu ka kyerɛɛ n’asuafo sɛ: “Nkurɔfo beyi mo ama ahohia na wɔakum mo, na me din nti aman nyinaa bɛtan mo.” (Mateo 24:9) Ampa, nkurɔfo tan yɛn, nanso yɛkura asɛnka adwuma no mu denneennen, na yɛhwɛ sɛ yɛbɛma yɛn abrabɔ akɔ so ara ayɛ kronn. Yɛdi nokware, yɛdi yɛn ho ni, na yɛbɔ bra pa. Bio nso yɛdi ɔman mmara so. Ɛnde adɛn nti na nkurɔfo tan yɛn saa? (Romafo 13:1-7) Asɛm no ara ne sɛ yɛgye Yehowa tom sɛ Otumfoɔ Pumpuni, na “ɔno nkutoo” na yɛtie no na yɛsom no. Yɛasi yɛn bo sɛ yɛrenyɛ biribiara a ɛtia ne mmara ne n’ahyɛde.—Mateo 4:10.\n10. Dɛn na ɛtoo onua bi a ɔgoo ne gyidi mu?\n10 ‘Yɛnyɛ wiase no fã,’ enti yɛmfa yɛn ho nnyigye wiase akodi ne n’amanyɔsɛm mu. (Monkenkan Yohane 15:18-21; Yesaia 2:4.) Kristofo bi a wɔahyira wɔn ho so ama Onyankopɔn goo wɔn gyidi mu, na wɔde wɔn ho gyigyee wiase nsɛm mu. Wɔn mu pii nuu wɔn ho na wɔsan baa Yehowa nkyɛn. (Dwom 51:17) Nanso wɔn mu kakra bi annu wɔn ho. Ɛho nhwɛso ne nea ɛkɔɔ so wɔ Hungary wɔ Wiase Ko II no mu. Wɔkyeree yɛn nuanom pii guu afiase bere a wɔn ho nni asɛm biara. Aban mpanyimfo boaboaa wɔn mu 160 a wɔnnya nnii mfe 45 ano wɔ kurow baako so na wɔhyɛɛ wɔn sɛ wɔmfa wɔn ho nhyɛ sraadi mu. Wɔn mu pii amfa wɔn ho anhyɛ mu, nanso wɔn mu nkron kaa asraafo ntam na wɔgyee asraafo atade hyɛe. Mfe mmienu akyi no, wɔde tuo hyɛɛ wɔn a wɔanni nokware no baako nsa sɛ ɔnkum Adansefo a wɔkuraa wɔn gyidi mu no. Wonim, na ɔno ankasa ne nua ka Adansefo a ɔrebekum wɔn no ho! Nanso biribi nti atumfoɔ no ankum Adansefo anokwafo no.\nFA NEA ƐSƐ YEHOWA MA NO\n11, 12. Sɛ yɛhwɛ afɔre a na tete Israelfo no bɔ a, dɛn na yɛbɛtumi asua afi mu?\n11 Mose Mmara no kyerɛɛ afɔre ahorow a na ɛsɛ sɛ Israelfo no bɔ. (Leviticus 9:1-4, 15-21) Na ɛnsɛ sɛ dɛm biara ba afɔre no ho, efisɛ na ne nyinaa twe adwene si Yesu afɔrebɔ a ɛyɛ pɛ no so. Afei nso na afɔre biara ne ɔkwan a ɛsɛ sɛ wɔfa so bɔ no. Sɛ yɛbɛyɛ nhwɛso a, Leviticus 12:6 ma yɛhu afɔre a na ɛsɛ sɛ ɔbea a wawo foforo bɔ. Ɛka sɛ: “Sɛ ɔwo ɔbabarima anaa ɔbabea na n’ahotew nna no sa a, ɔde odwennini kumaa a wadi afe bɛbrɛ ɔsɔfo no ma ɔde abɔ ɔhyew afɔre ama no, na ɔde aborɔnoma ba anaa aburuburuw nso bɛba ma ɔde abɔ bɔne ho afɔre; ɔde eyinom nyinaa bɛbrɛ no wɔ ahyiae ntamadan no ano.” Yehowa ahyɛde mu da hɔ fann, nanso Mmara no ma yɛhu sɛ ɔyɛ Onyankopɔn a ɔwɔ ɔdɔ ne ntease. Sɛ ɛba sɛ ɔbea no ho nsõ oguan so a, na ɔbɛtumi de mmuruburuw mmienu anaa mmorɔnoma mma mmienu aba. (Leviticus 12:8) Ɛwom sɛ ahia no, nanso na Yehowa dɔ no na ɔsom bo wɔ n’ani so te sɛ wɔn a wɔtumi de nneɛma akɛse bɛbɔɔ afɔre no ara. Dɛn na yɛbɛtumi asua afi asɛm yi mu?\nMmara no ma yɛhu sɛ Onyankopɔn wɔ ɔdɔ ne ntease\n12 Ɔsomafo Paulo tuu Kristofo fo sɛ wɔmmɔ “Onyankopɔn ayeyi afɔre” daa. (Hebrifo 13:15) Sɛ yɛbɔ Yehowa din ho dawuru a, na yɛrebɔ ayeyi afɔre. Yɛn nuanom a wɔyɛ mum no de mum kasa yi Onyankopɔn ayɛ. Kristofo a wɔaka dan mu kyerɛw nkrataa de di adanse anaa wɔdi adanse wɔ tɛlɛfon so. Afei wɔka asɛm no kyerɛ wɔn a wɔba fie bɛsra wɔn no. Eyi nyinaa yɛ ayeyi afɔre. Yɛn ahoɔden na ɛbɛkyerɛ dodow a yɛbɛtumi ayɛ de ayi Yehowa ayɛ, nanso nea yɛbɛtumi ayɛ biara, ɛsɛ sɛ ɛyɛ biribi a ɛdi mu.—Romafo 12:1; 2 Timoteo 2:15.\n13. Adɛn nti na ɛsɛ sɛ yɛyɛ yɛn asɛnka adwuma no ho kyerɛwtohɔ?\n13 Esiane sɛ yɛdɔ Yehowa nti, yɛn ankasa fi yɛn pɛ mu bɔ ayeyi afɔre ma no. (Mateo 22:37, 38) Ɛnde, sɛ wɔka sɛ yɛmfa yɛn asɛnka adwuma no ho kyerɛwtohɔ mmra bosome biara a, dɛn na ɛsɛ sɛ yɛyɛ wɔ ho? Ɛsɛ sɛ yɛde ba efisɛ ɛfa yɛn som ho. (2 Petro 1:7) Nea yɛreka yi nkyerɛ sɛ ɛsɛ sɛ obi hyɛ ne ho ketee yɛ asɛnka adwuma no na watumi anya dɔnhwerew pii aba. Sɛ yare anaa mpanyinyɛ nti, ɔdawurubɔfo bi ntumi nyɛ pii wɔ asɛnka mu a, sɛ simma 15 pɛ mpo na ɔde yɛe a, ɔbɛtumi abu ho akontaa. Esiane sɛ nea n’ahoɔden bɛtumi nyinaa na ɔyɛe nti, Yehowa ani sɔ. Yehowa nim nso sɛ yɛn nuanom dɔ no, na wɔpɛ paa sɛ wɔyɛ n’Adansefo. Yɛahu sɛ tete no na Israelfo a wɔyɛ ahiafo tumi bɔ afɔre ma Onyankopɔn. Ɛnnɛ nso sɛ yare anaa mpanyinyɛ nti obi ntumi nyɛ pii a, kakra biara a ɔbɛyɛ no ɔbɛtumi abu ho akontaa ma ne koma atɔ ne yam. Asafo no de yɛn asɛnka akontaabu no ka wiase nyinaa deɛ ho, na eyi boa ahyehyɛde no ma wɔhu ntotoe a ɛsɛ sɛ wɔyɛ ma asɛnka adwuma no. Eyi nti na yɛkɔ asɛnka a, yɛbu ho akontaa no.\nYƐN ADESUA NE YƐN AYEYI AFƆRE\n14. Adɛn nti na ɛsɛ sɛ yɛpɛɛpɛɛ yɛn mu hwɛ sɛ yɛn adesua te sɛn?\n14 Yɛanya asuade pii afi Leviticus nhoma no mu. Ebia nea woreka ne sɛ, ‘Afei paa na mahu nea enti a Leviticus nhoma no ka Onyankopɔn Asɛm a ɛfi honhom mu no ho.’ (2 Timoteo 3:16) Sɛ saa a, woasi wo bo sɛ wobɛyɛ kronkron? Yehowa pɛ sɛ yɛfi yɛn koma nyinaa mu som no; ɛno na ɛfata no. Ade foforo nso a wobɛtumi ayɛ ne sɛ wobɛyere wo ho asua Bible mũ no nyinaa; yɛbɛka a, ɛsɛ sɛ wodɔ mu asukɔ. (Monkenkan Mmebusɛm 2:1-5.) Enti bɔ mpae na pɛɛpɛɛ wo mu hwɛ sɛ w’adesua te sɛn. Bisa wo ho sɛ: ‘Nea m’ahoɔden bɛtumi nyinaa na mede rema Yehowa? Anaa mama TV so dwumadi, video so agodie, bɔɔl anaa anigyede anaa agodie foforo agye me bere ma enti mennya nkɔso wɔ asafo no mu?’ Sɛ saa a, ɛbɛyɛ papa sɛ wobɛgye bere adwinnwen nea Paulo kae wɔ Hebrifo nhoma no mu ho.\nBible adesua ne abusua som ho hia wo paa? (Hwɛ nkyekyɛm 14)\n15, 16. Bere a Paulo kyerɛw Hebrifo Kristofo no, adɛn nti na ɔde nsɛm sisii wɔn anim pen saa?\n15 Bere a Paulo kyerɛw Hebrifo Kristofo no, ɔma wɔhuu sɛ wɔwɔ ɔhaw; wamfa asɛm no anwonwan. (Monkenkan Hebrifo 5:7, 11-14.) Ɔka kyerɛɛ wɔn sɛ: “Moyɛ nyaa wɔ asɛm tie ho.” Adɛn nti na Paulo de nsɛm sii wɔn anim pen saa? Na Paulo nim sɛ Yehowa dɔ wɔn, na na ɔno nso dɔ wɔn; enti na wɔn ho asɛm hia no. Nanso ɔhuu sɛ na wɔnyere wɔn ho sɛ wɔbɛnya Bible mu nimdeɛ a emu dɔ. Na wɔayɛ sɛ nkokoaa a nufusu nko ara na wɔnom. Ɛwom, ɛho hia sɛ yɛnya Bible mu mfitiase nkyerɛkyerɛ, nanso sɛ yɛpɛ sɛ yɛnya nkɔso wɔ nokware no mu a, yɛhia “aduan a ɛyɛ den,” kyerɛ sɛ, Bible mu nkyerɛkyerɛ a emu dɔ.\n16 Anka ɛsɛ sɛ Hebrifo no tumi kyerɛkyerɛ afoforo, nanso wɔn mmom na na ɛhia sɛ obi kyerɛkyerɛ wɔn. Adɛn ntia? Efisɛ na wɔmpɛ sɛ wɔdi “aduan a ɛyɛ den.” Enti bisa wo ho sɛ: ‘Me kɔn dɔ sɛ mɛnya Bible nkyerɛkyerɛ a emu dɔ? Mede nsi ne ahokeka sua? Anaa mempɛ sɛ mesua nneɛma a emu dɔ? Mpae nso ɛ, ne bɔ yɛ me den anaa? Sɛ saa a, dɛn ne ɔhaw no?’ Wobɛhwɛ no, ebia na wonni nhyehyɛe pa biara a wode sua ade. Ɛnyɛ asɛm no nko ara na ɛsɛ sɛ yɛka kyerɛ nkurɔfo, na mmom ɛsɛ sɛ yɛkyerɛkyerɛ wɔn na wɔbɛyɛ Yesu asuafo.—Mateo 28:19, 20.\n17, 18. (a) Adɛn nti na ɛsɛ sɛ yɛdi “aduan a ɛyɛ den” daa? (b) Yɛbu nsa a obi bɛnom ansa na wakɔ asafo nhyiam no sɛn?\n17 Yehowa mpɛ sɛ ɔbɛma yɛn ahonim atwa yɛn mmaa ma yɛasua ade. Yɛn mu pii wɔ hɔ a ebia ɛnyɛ mmerɛw mma yɛn sɛ yɛbɛsua Bible. Nanso sɛ yɛbaa nokware no mu akyɛ oo, sɛ ɛnkyɛe oo, ɛsɛ sɛ yɛkɔ so ara di “aduan a ɛyɛ den.” Sɛ yɛpɛ paa sɛ yɛyɛ kronkron daa a, ɛnde ɛho hia sɛ yɛkɔ so sua ade.\n18 Nea ɛbɛboa yɛn ma yɛayɛ kronkron ne sɛ yɛbɛpɛɛpɛɛ Kyerɛwnsɛm no mu na yɛayɛ nea Onyankopɔn bɛka biara. Yɛnhwɛ Aaron mma Nadab ne Abihu. Wɔde “ogya foforo bi a Yehowa mmaa ho kwan” kɔbɔɔ afɔre, enti Yehowa kum wɔn. Sɛ wohwɛ asɛm no a, ɛbɛyɛ sɛ nsã na ɛmaa wɔyɛɛ saa. (Leviticus 10:1, 2) Afei hwɛ nea Onyankopɔn ka kyerɛɛ Aaron wɔ Leviticus 10:8-11. (Monkenkan.) Ɛnde, kyerɛwnsɛm yi kyerɛ sɛ, sɛ yɛbɛkɔ Kristofo nhyiam a ɛnsɛ sɛ yɛnom nsã biara anaa? Susu eyi ho hwɛ: Yɛnni Mmara no ase. (Romafo 10:4) Aman bi so no, yɛn nuanom nom nsa kakra bere a wɔredidi ansa na wɔakɔ asafo nhyiam. Sɛ Yudafo redi Twam no a, na wɔde nkuruwa nnan a nsã wom na ɛdi. Bere a Yesu de Nkaedi no sii hɔ no, ɔde nsã maa n’asomafo no nomee. Na nsã no gyina hɔ ma ne mogya. (Mateo 26:27) Bible kasa tia asanom bebrebe ne asabow. (1 Korintofo 6:10; 1 Timoteo 3:8) Kristofo pii wɔ hɔ a, sɛ wɔreyɛ biribi a ɛfa Yehowa som ho a, wɔn ahonim nti wɔmpɛ sɛ nsa ketekete sei bɛka wɔn ano. Nanso ɛsono ɔman biara ne emu nsɛm. Ne nyinaa mu no, ade a ɛho hia paa ne sɛ Kristofo bɛhu “nsonsonoe a ɛwɔ akronkronne ne nea ɛho agu fĩ ntam.” Eyi bɛma wɔayɛ kronkron na wɔanya Yehowa anim dom.\n19. (a) Yɛbɛyɛ dɛn ama yɛn abusua som anaa yɛn ankasa adesua atu mpɔn? (b) Dɛn na wode bɛkyerɛ sɛ woasi wo bo sɛ wobɛyɛ kronkron?\n19 Sɛ yɛto yɛn bo ase hwehwɛ Onyankopɔn Asɛm mu kɔ akyiri a, yɛbɛnya afotusɛm pii. Sɛ woreyɛ abusua som anaa w’ankasa woresua ade a, fa nneɛma ahorow a yɛde yɛ nhwehwɛmu di dwuma na adesua no atu mpɔn. Nya Yehowa ho nimdeɛ pii na hu n’atirimpɔw yiye. Afei twe bɛn no. (Yakobo 4:8) Bɔ Onyankopɔn mpae sɛnea odwontofo no yɛe no. Ɔkae sɛ: “Bue m’aniwa, na menhwɛ wo mmara mu anwonwade.” (Dwom 119:18) Mmara ne ahyɛde a ɛwɔ Bible mu no, hwɛ na wɔantoto no ase. Yi wo yam di “Ɔkronkronni,” Yehowa, mmara so, na fa nsi ne ahokeka yɛ “Onyankopɔn asɛmpa no ho adwuma kronkron” no. (1 Petro 1:15; Romafo 15:16) Ɛsɛ sɛ yɛkɔ so yɛ kronkron wɔ wiase bɔne yi nna a ɛdi akyiri mu. Momma yɛn nyinaa nyɛ kronkron yɛn nneyɛe mu na yɛnnye Yehowa tumidi ntom.\n^ nky. 6 Hwɛ “Nsɛmmisa a Efi Akenkanfo Hɔ” wɔ May 15, 2002, Ɔwɛn-Aban no mu.\nTumidi: Yehowa nniso anaa tumi a ɔwɔ wɔ n’abɔde nyinaa so. Ɔwɔ hokwan sɛ ɔdi nnipa so na ɔhyehyɛ mmara ma wɔn. Sɛ yɛyɛ osetie na yɛsom ɔno nkutoo a, ɛkyerɛ sɛ yɛgye ne tumidi tom\nAdwene a yɛkura: Sɛnea yɛsusu nneɛma ho, ne sɛnea yɛyɛ yɛn ade. Nea yɛyɛ wɔ Onyankopɔn mmara ne n’ahyɛde ho kyerɛ adwene a yɛkura. Bio, sɛ yɛgye bere sua Bible mu nsɛm a emu dɔ, na yɛyɛ yɛn asɛnka adwuma ho kyerɛwtohɔ a, ɛno nso kyerɛ adwene a yɛkura


Sɛ Me Ba Ani Nka a, Nea Ɛsɛ Sɛ Meyɛ | Mmoa a Wɔde Ma Abusua No\nKENKAN WƆ Afrikaans Albanian American Sign Language Amharic Arabic Arabic (Lebanon) Armenian Azerbaijani Bicol Bislama Brazilian Sign Language Bulgarian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch English Estonian Faroese Fijian Finnish French Georgian German German Sign Language Greek Hausa Hebrew Hiligaynon Hungarian Iban Igbo Iloko Indonesian Italian Italian Sign Language Japanese Javanese Kannada Kinyarwanda Kirghiz Kirundi Korean Lithuanian Malagasy Malay Malayalam Mashi Myanmar Nepali Norwegian Oromo Pangasinan Persian Polish Portuguese Portuguese (Portugal) Quichua (Chimborazo) Romanian Russian Russian Sign Language Sepedi Serbian Serbian (Roman) Seychelles Creole Shona Sinhala Slovak Slovenian Spanish Sunda Swahili Swedish Tagalog Tajiki Tarascan Tatar Thai Turkish Twi Tzotzil Ukrainian Valencian Vietnamese Yoruba\nSɛ Me Ba Ani Nka a, Dɛn Na Mɛyɛ De Aboa No?\nWo ba aka fie; onni hwee yɛ. Nea ɔka ne sɛ, “Efie nyɛ dɛ. M’ani nka!” Ansa na wobɛsɔ TV anaa wabɛka akyerɛ no sɛ ɔmmɔ video game a ɔpɛ no, dwen nneɛma kakra yi ho hwɛ.\nMmofra a wɔn ani nka—nea awofo bi ahu\nBere dodow a mmofra de gye wɔn ani ne nneɛma a wɔde gye wɔn ani betumi asɛe asɛm no. Papa bi a yɛfrɛ no Robert kaa sɛ: “Mmofra bi wɔ hɔ a, TV ne video game ma wɔn ani ka kyɛn nneɛma a yɛyɛ no wɔ abrabɔ mu da biara no. Nneɛma a yɛyɛ no da biara wɔ abrabɔ no deɛ, ɛmma wɔn ani nnye.”\nNe yere Barbara ne no yɛ adwene. Ɔno nso kaa sɛ: “Abrabɔ mu deɛ, ehia sɛ yedwen nneɛma bebree ho na yɛbɔ yɛn ho mmɔden, na mpɛn pii no, nea yenya fi mu no ba nkakrankakra. Mmofra a wɔde bere pii hwɛ TV anaa wɔde bɔ video game no, nea ɛkɔ so wɔ abrabɔ mu no mma wɔn ani nka.”\nSɛ mmofra de bere pii kɔ sohyial media so a, ɛbɛma wɔate nka sɛ wɔn ani nnye. Sɛ wɔhwɛ nea wɔn nnamfo de agu sohyial media so a, ɛma wɔn adwene yɛ wɔn sɛ anigye biara nni wɔn abrabɔ mu. Abaayewa bi a yɛfrɛ Beth kaa sɛ, “Nea ɛbɛba wo tirim a ne sɛ, ‘Obiara regye n’ani, ɛnna mete fie.’”\nAfei nso, sɛ wode bere pii tena sohyial media so a, wubewie no, wubehu sɛ woannya hwee amfi mu, na ɛremma w’ani nka nso. Aberante bi a yɛfrɛ no Chris kaa sɛ, ɛbɛma woanya biribi ayɛ nanso sɛ wuwie a, biribiara nni hɔ a wode bɛkyerɛ sɛ woayɛ adwuma.\nSɛ w’ani nka a, ebetumi ayɛ akwannya ama wo. Maame bi a yɛfrɛ no Katherine ka sɛ, sɛ mmofra ani nka a etumi ma wɔde wɔn adwene yɛyɛ nneɛma bi a mfaso wɔ so. Ɔkaa biribi sɛ: “Abofra no betumi afa adaka de ayɛ biribi a ɔde nneɛma begu mu de aka asɛm daakye; obetumi de ayɛ kar; obetumi de ayɛ subonto; obetumi de ayɛ wimhyɛn nso. Obetumi de kuntu akata nkongua so te sɛ nea wasi ntamadan.”\nWei nti, adwene ho nimdefo bi a yɛfrɛ no Sherry Turkle ka sɛ, sɛ w’ani nka a na ɛkyerɛ sɛ “w’adwene na ɛrefrɛfrɛ wo sɛ fa no yɛ adwuma.” * Kae sɛ, abrabɔ mu deɛ, nea ɛbɛyɛ biara bere bi bɛba a, wobɛte nka sɛ w’ani nka. Ɛba saa a, mma no nnhaw wo. Nhoma bi a yɛato din Disconnected ka sɛ: “Sɛnea obi mema nnade so ɛma ne mpɔ mu yɛ den no, saa ara na sɛ w’ani nka a wubetumi de w’adwene ayɛ nneɛma a mfaso wɔ so.”\nNea yɛreka akosi: Sɛ wo mma wɔ hɔ na sɛ wɔn ani nka a, ɛnyɛ asɛm biara, mmom bu no sɛ akwannya a wode bɛboa wɔn ama wɔde wɔn adwene ayɛ nneɛma a mfaso wɔ so.\nWo mma ani nka a, nea wubetumi ayɛ\nSɛ ɛbɛyɛ yiye a, ma wo mma no nkodi agorɔ wɔ abɔnten. Barbara a yɛadi kan aka n’asɛm ka sɛ: “Sɛ obi ani nka na sɛ ɔkɔfa awia mu ma mframa pa bi bɔ fa ne ho a, wobɛhwɛ na anigye bi aba ne mu. Sɛ yɛn mma no te si abɔnten kodi agorɔ a, wotumi de wɔn adwene yɛ nneɛma a mfaso wɔ so paa!”\nBible mu afotusɛm: “Biribiara wɔ ne bere a wɔahyɛ ato hɔ, . . . ɔserew nso wɔ ne bere ɛnna ahuruhuruw nso wɔ ne bere.”—Ɔsɛnkafo 3:1, 4, ase hɔ asɛm.\nBiribi a ɛsɛ sɛ wususuw ho: Nneɛma bɛn saa na metumi ama me mma apue akɔ abɔnten akɔyɛ no mpɛn pii? Sɛ wɔrentumi mpue nkodi agorɔ wɔ abɔnten a, nneɛma bɛn saa na wobetumi adwen ho ayɛ wɔ fie ama mfaso aba so?\nBoa wo mma ma wonnwen afoforo ho. Maame bi a yɛfrɛ no Lillian ka sɛ: “Kɔdɔ w’adamfo panyin bi nsensan ma no; prapra nwura atete agu ne fie; noa biribi ma no na kɔ ne fie kokyia no. Woyɛ nneɛma ma afoforo a, ɛma w’ani gye.”\nBible mu afotusɛm: “Onipa a ne yam ye no, ebesi no yiye, Obiara a ɔma nkurɔfo ho dwo wɔn no, ɔno nso, wɔbɛma ne ho adwo no.”—Mmebusɛm 11:25.\nBiribi a ɛsɛ sɛ wususuw ho: Wobɛyɛ dɛn aboa wo mma ama wɔayɛ nneɛma ama nkurɔfo ama wo mma no ani agye?\nYɛ nhwɛso ma wɔn. Nneɛma a woyɛ no daa no, sɛnea woka ho asɛm no, ɛno na ɛbɛkyerɛ sɛ wo mma bɛyɛ bi anaa wɔrenyɛ bi. Maame bi a yɛfrɛ no Sarah ka sɛ: “Sɛ yɛkeka nsɛm bi de kyerɛ sɛ anigye biara nni yɛn abrabɔ mu a, na yɛrekyerɛ yɛn mma sɛ abrabɔ nyɛ anika. Nanso sɛ yɛn anom asɛm kyerɛ sɛ yɛn ani ka yɛn ho a, ɛboa ma yɛn mma nso ani ka wɔn ho. ”\nBible mu afotusɛm: “Nea ɔwɔ anigye koma de, daa ɔwɔ apontow mu.”—Mmebusɛm 15:15.\nBiribi a ɛsɛ sɛ wususuw ho: Nneɛma a meyɛ no da biara no, sɛn na meka ho asɛm ma me mma te? Sɛ m’ani nka a, dɛn na meyɛ no wɔ ho ma me mma hu?\nNyansahyɛ: Boa wo mma wɔnkyerɛ nneɛma bi a wobetumi ayɛ. Maame bi yɛfrɛ Allison ka sɛ: “Yɛwɔ adaka bi wɔ fie a obiara tumi kyerɛw nea ɔpɛ sɛ yɛyɛ kɔto mu.”\n^ nky. 7 Efi nhoma a wɔato din Reclaiming Conversation mu.\n“Ɛyɛ akwannya kɛse paa”\n“Sɛ wo mma ka sɛ wɔn ani nka a, nka nkyerɛ wɔn sɛ wɔnkɔhwɛ TV anaa wɔnkɔfa fon nni agorɔ sɛnea ɛbɛyɛ a wubenya kwan ayɛ w’ade. Sɛ wo ba ka sɛ ‘n’ani nka’ a, nea ɔreka ne sɛ ne maame ne papa nnya ne ho adagyew. Ɛyɛ akwannya kɛse paa!”—Michael ne ne yere Tammy.\nYɛbɔ No Mua A: Sɛ wo mma ani nka a, wobɛyɛ dɛn aboa wɔn?\nSɛ ɛbɛyɛ yiye a, ma wo mma no nkodi agorɔ wɔ abɔnten. Sɛ abofra di agorɔ wɔ abɔnten na mframa pa bi fa ne ho a, epusuw no ma otumi de n’adwene yɛ nneɛma a mfaso wɔ so paa.\nBoa wo mma ma wonnwen afoforo ho. Woyɛ nneɛma ma afoforo a, ɛma w’ani gye na ɛremma da sɛ n’ani renka.\nYɛ nhwɛso ma wɔn. Nneɛma a woyɛ no daa no, wode anigye yɛ a, wo mma nso bɛyɛ saa.\nShare Share Sɛ Me Ba Ani Nka a, Dɛn Na Mɛyɛ De Aboa No?\nijwhf asɛm 20\nƐsɛ Sɛ Mema Me Ba Smatfon Anaa?


Yesu Nyanee Okunafo Bi Ba | Yesu Asetena\nYesu Nyanee Okunafo Bi Ba\nƆNYANEE OBI A WAWU WƆ NAIN\nBere a Yesu saa ɔsraani panin no akoa yareɛ wiei no, ankyɛ na ɔfirii Kapernaum kɔɔ Nain. Ná Nain wɔ Kapernaum anafo fam, na bɛyɛ kilomita 32 na ɛda ntam. Ɔrekɔ no, ɔne n’asuafo no ne nnipadɔm kɛse na ɛkɔe. Bere a wɔduu Nain kurotia no, ɛbɛyɛ sɛ na ɛrekɔ anwummere. Ɛhɔ na wɔhyiaa Yudafo pii a wɔsa so de aberante bi amu refiri kuro no mu akɔsie no.\nAberante no maame deɛ, na ɔyɛ ne ho hwee a ɛnyɛ yie. Ná ne kunu awu agyaw no, na ne babarima baako pɛ a ɔde no kyekye ne werɛ nso, owu abɛfa no. Seesei a ne ba yi nso awu yi, na hwan na ɔbɛhwɛ no? Enti na n’anidaso nyinaa asa.\nBere a Yesu huu sɛnea ɔbaa no werɛ ahow na wabubu no, n’asɛm yɛɛ no awerɛhoɔ. Ɛkwan a Yesu faa so ne ɔbaa no kasae no ma ɔnyaa anidaso. Ɔkaa sɛ: “Gyae su.” Nanso wamfa anso hɔ ara; ɔbɛn funu adaka no de ne nsa kɔsɔɔ mu. (Luka 7:13, 14) Nea Yesu yɛe ne sɛnea ɔne ɔbaa no kasae no maa obiara gyina hwɛɛ nea ɔrebɛyɛ. Ɛbɛyɛ sɛ wɔbisaa wɔn ho sɛ, ‘Asɛm bɛn na ɔbarima yi reka yi? Dɛn na ɔrebɛyɛ?’\nWɔn a na wɔne Yesu nam no nso ɛ? Adwene bɛn na ɛbaa wɔn tirim? Yesu saa nnipa pii yareɛ na ɔyɛɛ anwonwade pii ma wɔhui, nanso na wɔnhuu sɛ Yesu anyane owufo da. Ansa na Yesu reba asase so no, na nnipa bi anyane awufo dada, nanso asɛm no ne sɛ, Yesu nso bɛtumi anyane awufo anaa? (1 Ahemfo 17:17-23; 2 Ahemfo 4:32-37) Yesu kaa sɛ: “Aberanteɛ, mese wo sɛ, sɔre!” (Luka 7:14) Ɛhɔ ara na aberante no sɔree, na ɔtenaa ase fii ase kasae. Ɛnna Yesu de no maa ne maame. Ne maame ho dwirii no paa; n’ani gyei araa ma na ɔnhu nea ɔnyɛ ne ho, efisɛ na wasan anya ne ba no bio.\nBere a nkurɔfo no huu sɛ aberante no anyane no, wɔhyɛɛ Nkwamafo Yehowa anuonyam, na ebinom kaa sɛ: “Wɔama odiyifoɔ kɛseɛ bi so yɛn mu.” Ebinom nso huu sɛ Yesu anwonwade no kyerɛ biribi, enti wɔkaa sɛ: “Onyankopɔn ama n’ani aba ne nkurɔfoɔ so.” (Luka 7:16) Anwonwade a Yesu yɛe no ho asɛm trɛw ntɛm kɔɔ nkurow a ɛbemmɛn hɔ no mu. Ɛbɛyɛ sɛ nkuro a wɔtee ho asɛm ntɛm no, na Yesu kuro Nasaret ka ho; ɛfiri Nain rekɔ hɔ bɛyɛ kilomita 10. Asɛm no trɛw kɔɔ anafo fam mpo kɔduu Yudea mantam no mu.\nSaa bere no nyinaa, na Yohane Suboni da so da afiase, na na ɔpɛ sɛ ɔte Yesu nnwuma no ho asɛm. Enti Yohane asuafo no kaa Yesu anwonwade no ho asɛm kyerɛɛ no. Ɔtee no, dɛn na ɔyɛe?\nBere a Yesu rebɛn Nain no, dɛn na ɔhui?\nNea Yesu hui no kaa no sɛn? Dɛn na ɔyɛɛ wɔ ho?\nNea Yesu yɛe no kaa nkurɔfo sɛn?


Nea Ɛto So Abien A Ɔde Kɔmaa Korintofo 10:1-18\nPaul kyerɛɛ nea enti a ne som adwuma no fata (1-18)\nYɛn akode nyɛ ɔhonam mu de (4, 5)\n10 Afei, me Paul, mede odwo a Kristo wɔ ne n’ayamye+ resrɛ mo. Sɛ mewɔ mo nkyɛn a, menyɛ onipa titiriw biara,+ nanso minni hɔ a, meyɛ ɔkokodurufo ma mo.+ 2 Meresrɛ, na sɛ meba a, mamfa akokoduru amma sɛnea mehwɛ kwan no, na mankasa anibere so ankyerɛ wɔn a wobu yɛn sɛ yɛnantew ɔhonam mu no. 3 Na yɛnam ɔhonam mu de, nanso yɛnkɔ ɔko wɔ ɔhonam mu. 4 Efisɛ akode a yɛde kɔ ɔko no nyɛ ɔhonam mu de,+ nanso Onyankopɔn ma ɛyɛ den,+ na yetumi de tutu nneɛma a ase atim denneennen* no gu. 5 Na yɛretutu nsusuwii ne biribiara a ayɛ osiakwan a ɛmma nkurɔfo nnya Onyankopɔn ho nimdeɛ no agu,+ na yɛde nsusuwii nyinaa ayɛ nkoa sɛnea ɛbɛyɛ a ɛbɛyɛ osetie ama Kristo; 6 na yɛayɛ krado sɛ, sɛ munya yɛ osetie wie* ara pɛ, yɛde asotwe bɛma obiara a ɔbɛyɛ asoɔden no.+ 7 Mohwɛ nneɛma aniani. Sɛ obi gye ne ho di sɛ ɔyɛ Kristo dea a, ɛnde ma ɔnsan nsusuw nokwasɛm yi ho: Sɛnea ɔyɛ Kristo dea no, saa ara na yɛn nso yɛyɛ Kristo dea. 8 Awurade ama yɛn tumi sɛ yɛmfa nhyɛ mo den, na ɛnyɛ sɛ yɛmfa mmu mo abam.+ Sɛ mede saa tumi no hoahoa me ho boro so kakra mpo a, m’ani renwu. 9 Na mempɛ sɛ ɛyɛ te sɛ nea mede me nkrataa no rehunahuna mo. 10 Na wɔka sɛ: “Ne nkrataa mu nsɛm mu yɛ duru na tumi wom, nanso sɛ ɔno ara wɔ ha a, ɔyɛ mmerɛw, na mfaso biara nni ne nsɛm a ɔka so.” 11 Ma saa onipa no nhu sɛ, sɛ yenni mo nkyɛn a, nea yɛka wɔ krataa mu no, ɛno ara na sɛ yɛwɔ mo nkyɛn a, yɛbɛyɛ.*+ 12 Na yɛmpɛ sɛ yɛkan yɛn ho fra wɔn a wɔkamfo wɔn ho no, na yɛmpɛ sɛ yɛde yɛn ho toto wɔn ho koraa.+ Saa nkurɔfo no de wɔn ho ayɛ susudua; obiara de ne ho susuw ne yɔnko, na obiara de ne ho toto ne yɔnko ho. Nea wɔyɛ no kyerɛ sɛ wonni ntease.+ 13 Nanso yɛn de, yɛrenhoahoa yɛn ho ntra ɔhye a wɔde ama yɛn no, na mmom, yɛbɛhoahoa yɛn ho wɔ ɔhye a Onyankopɔn asusuw ama yɛn no* mu, na ɛba ara besi mo so.+ 14 Nokwarem no, ɛnyɛ sɛ yɛretwe yɛn mu atra so te sɛ nea gyama yɛannu mo nkyɛn no. Efisɛ yɛn na yedii kan de Kristo ho asɛmpa no bae ara beduu baabi a mowɔ no.+ 15 Daabi, ɛnyɛ sɛ yɛrehoahoa yɛn ho atra ɔhye a wɔde ama yɛn no akɔ obi adwuma mu. Mmom yɛn ani da so sɛ, bere a mo gyidi reyɛ kɛse no, nea yɛayɛ no bɛyɛ kɛse wɔ yɛn asaasesin mu. Ɛno ansa na yebetumi ayɛ bi aka ho, 16 na yɛakɔka asɛmpa no akyerɛ aman foforo wɔ mo akyi noho, sɛnea ɛbɛyɛ a yɛremfa nea obi ayɛ wɔ n’asaasesin mu nhoahoa yɛn ho. 17 “Na nea ɔhoahoa ne ho no, ma ɔnhoahoa ne ho Yehowa* mu.”+ 18 Efisɛ ɛnyɛ nea ɔkamfo ne ho na ɔfata,+ na mmom nea Yehowa* kamfo no no,+ ɔno na ɔfata.\n^ Anaa “agye ntini.”\n^ Anaa “mo setie nya di mu.”\n^ Nt., “ɛno ara na yɛbɛyɛ wɔ nneyɛe mu.”\n^ Anaa “asusuw atwa ama yɛn no.”